HAD LAJU JALAN PERSEKUTUAN DIKURANGKAN 10KM/J SEMPENA TAHUN BAHARU CINA

DENGKIL: Had laju di jalan persekutuan di seluruh negara dikurangkan 10 kilometer sejam (km/j) bersempena perayaan Tahun Baharu Cina, bermula esok hingga 27 Jan ini.

Menteri Kerja Raya Datuk Seri Alexander Nanta Linggi berkata sepanjang tempoh itu, had laju di jalan persekutuan diturunkan kepada 80km/j berbanding 90km/j.

“Ini merupakan antara langkah keselamatan dan pemantauan diambil kerajaan bagi meningkatkan keselamatan serta mengurangkan risiko kemalangan jalan raya yang sering berlaku pada musim perayaan,” katanya ketika berucap pada majlis pelancaran Ops Bersepadu dan Kempen Keselamatan Jalan Raya Bersempena Perayaan Tahun Baharu Cina Peringkat Kebangsaan 2023, di sini hari ini.

Operasi tahunan bertemakan ‘Pandu Cermat, Sampai Selamat’ itu merupakan jalinan kolaborasi strategik kali pertama antara Kementerian Kerja Raya (KKR) dan Kementerian Pengangkutan (MoT).

Nanta berkata pihaknya telah mengenal pasti 76 lokasi kerap berlaku kemalangan di jalan persekutuan dan akan terus memantau lokasi berkenaan.

Bagi memastikan keselesaan dan keselamatan pengguna di jalan persekutuan, beliau berkata kerajaan telah melaksanakan kerja pembaikan di 53 lokasi kerap berlaku kemalangan (blackspots) melibatkan kos sebanyak RM17.2 juta dan memasang lampu jalan di 40 lokasi dengan kos sebanyak RM4.7 juta pada tahun lepas melalui program Menaiktaraf Infrastruktur Keselamatan Jalan Raya.–AlHijrah Online


MAHKAMAH PERINTAH LELAKI PIJAK AL-QURAN DIHANTAR KE HOSPITAL PERMAI

JOHOR BAHRU: Mahkamah Majistret di sini hari ini memerintahkan seorang lelaki yang videonya tular kerana dilihat memijak al-Quran baru-baru ini, supaya dihantar ke Hospital Permai di sini  untuk menjalani pemeriksaan kesihatan mental.

Perintah itu dikeluarkan Majistret Nurasidah A. Rahman selepas membenarkan permohonan daripada Timbalan Pendakwa Raya, Nurhayati Muhammad Fathullah.

Perintah terhadap Mohd Zulkifli Ali, 33, itu dibuat mengikut Seksyen 342 Kanun Prosedur Jenayah.

Ia bagi membolehkan pihak pendakwaan dan mahkamah mengetahui status sebenar kesihatan mental Mohd Zulkifli.

Berdasarkan pertuduhan yang dibuat hari ini, Mohd Zulkifli didakwa telah mencemarkan al-Quran dengan memijaknya dengan niat untuk menghina agama Islam.

Tertuduh juga didakwa telah mengeluarkan kata-kata penghinaan yang didengari oleh seorang individu dengan niat yang disengajakan untuk melukakan perasaan keagamaannya.

Kedua-dua perbuatan itu didakwa dilakukan di sebuah bilik hotel, di Jalan Abiad, Taman Tebrau Jaya, di sini pada pukul 8.40 pagi, 13 Februari lepas.

Bagi kedua-dua pertuduhan itu, Mohd Zulkifli didakwa mengikut Seksyen 295 Kanun Keseksaan yang memperuntukkan hukuman penjara sehingga dua tahun atau denda atau kedua-duanya dan Seksyen 298 kanun sama, yang membawa hukuman penjara sehingga setahun atau denda atau kedua-duanya, jika sabit kesalahan.

Bagaimanapun, semasa prosiding pertuduhan dibacakan terhadapnya, tertuduh yang tidak diwakili peguam dan merupakan seorang penganggur, tidak membuat sebarang pengakuan serta hanya mengangguk faham.

Mahkamah menetapkan 17 Mac untuk tertuduh dipanggil semula bagi pertuduhan itu. — BERNAMA


PENOREH GETAH UGUT BUNUH IBU KANDUNG DIDAKWA

KUALA KANGSAR: Seorang penoreh getah mengaku tidak bersalah di Mahkamah Sesyen Kuala Kangsar hari ini atas tuduhan mengugut untuk membunuh ibu kandungnya kelmarin.

Tertuduh, Fadzir Mohd Zamhari, 48 tahun, yang masih bujang minta dibicarakan selepas pertuduhan dibacakan di hadapan Hakim Rohaida Ishak.

Mengikut pertuduhan, Fadzir didakwa menakutkan Fatimah Mat Ali, 68 tahun dengan mengacukan sebilah parang ke perut ibunya serta mengugut mahu membunuh mangsa.

Dia didakwa melakukan kesalahan itu di sebuah rumah di Kampung Sungai Akar, Kuala Kangsar, kira-kira pukul 6 pagi pada 17 November lalu.

Tertuduh didakwa mengikut Seksyen 506 Kanun Keseksaan yang memperuntukkan hukuman penjara maksimum tujuh tahun atau dengan denda atau kedua-duanya jika sabit kesalahan.

Rohaida tidak membenarkan sebarang jaminan diberikan berikutan mangsa merupakan ibu kandung dan tertuduh tinggal bersama mangsa.

Mahkamah menetapkan 4 Januari depan sebagai tarikh sebutan semula kes untuk serahan dokumen dan lantikan peguam.

Terdahalu, kes dikendalikan Timbalan Pendakwa Raya, Siti Hanida Abdul Kadir manakala tertuduh diwakili peguam Yayasan Bantuan Guaman Kebangsaan (YBGK), Norizawani Ahmad Jalaludin. – AlHijrah Online / Hamimah Hamid


SARJAN POLIS MENGAKU TIDAK BERSALAH MINTA DAN TERIMA RASUAH

KOTA BHARU: Seorang anggota polis berpangkat sarjan mengaku tidak bersalah di Mahkamah Sesyen, di sini hari ini, atas dua pertuduhan meminta dan menerima suapan daripada seorang lelaki untuk membebaskan dua individu yang ditangkap kerana memiliki ketum, dua tahun lalu.

Tertuduh, Mohd Ameruddin Yusoof, 29 tahun memohon untuk dibicarakan selepas pertuduhan dibacakan di hadapan Hakim Zaman Mohd Noor.

Mengikut kertas pertuduhan, tertuduh merupakan Sarjan Polis Diraja Malaysia (PDRM) yang bertugas di Ibu Pejabat Polis Daerah (IPD) Pasir Puteh didakwa secara rasuah meminta suapan RM5,000 daripada seorang lelaki untuk membebaskan dua individu yang ditangkap atas kesalahan memiliki ketum.

Kesalahan tersebut berlaku di Kampung Lembah Semerah, Pasir Puteh, kira-kira jam 1 tengah hari,pada 1 April 2019.

Bagi pertuduhan kedua, tertuduh didakwa menerima suapan RM5,000 daripada lelaki yang sama untuk membebaskan dua individu yang memiliki ketum di Bandar Baru Pasir Puteh, kira-kira jam 6.50 petang, pada 1 April 2021.

Kedua-dua pertuduhan didakwa mengikut Seksyen 16 (a)(b) Akta Suruhanjaya Pencegahan Rasuah Malaysia (SPRM) 2009 dan Seksyen 17(a) Akta yang sama.

Jika sabit kesalahan, boleh dihukum mengikut Seksyen 24 Akta SPRM 2019 iaitu hukuman penjara selama tempoh tidak melebihi 20 tahun dan didenda tidak kurang daripada lima kali ganda jumlah suapan jika ia dapat dinilai atau berbentuk wang, atau RM10,000, atau mengikut mana-mana yang lebih tinggi.

Mahkamah membenarkan tertuduh dijamin RM8,000 dengan seorang penjamin, dan tertuduh perlu melaporkan diri di Pejabat SPRM terdekat pada hari pertama setiap bulan.

Hakim kemudian menetapkan 24 Ogos depan sebagai tarikh sebutan semula kes.—AlHijrah Online


MOSTI RUNDING DENGAN ARAB SAUDI ISU PENGIKTIRAFAN VAKSIN JEMAAH HAJI

KOTA BHARU: Kerajaan menyerahkan kepada Kementerian Sains, Teknologi dan Inovasti (MOSTI) untuk melakukan rundingan bersama kerajaan Arab Saudi berhubung isu pengiktirafan vaksin membabitkan jemaah haji.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary, percaya isu berkenaan akan dapat diselesaikan dalam tempoh terdekat.

“Insya-Allah dalam masa terdekat ini kita berharap kerajaan Arab Saudi menerima semua vaksin yang diiktiraf oleh Pertubuhan Kesihatan Sedunia (WHO),” katanya ketika ditemui selepas menyerahkan sumbangan Inspirasi Qaseh Yayasan Pembangunan Ekonomi Islam Malaysia (YaPIEM), kepada tiga keluarga di Kampung Sering, Kota Bharu.

Kerajaan Arab Saudi sebelum ini dilaporkan menetapkan hanya jemaah yang menerima vaksin Pfizer dan AstraZeneca dibenarkan menunaikan haji.

Menteri Sains, Teknologi dan Inovasi, Khairy Jamaluddin, dilaporkan berkata, perlu ada kesepakatan dalam menentukan dasar imigresen susulan kepelbagaian penggunaan vaksin COVID-19 di seluruh dunia ketika ini.

Langkah itu perlu bagi mengelak kekeliruan apabila timbul isu pengiktirafan vaksin tertentu di negara seperti Arab Saudi, Amerika Syarikat (AS), United Kingdom (UK) dan Kesatuan Eropah (EU). — AlHijrah Online


ARAB SAUDI SIAP SIAGA TANGANI HUJAN LEBAT DI MASJIDIL HARAM

MAKKAH: Presiden Ketua Umum Hal Ehwal Dua Masjid Suci dengan kerjasama agensi kerajaan lain melaksanakan pelan kecemasan bagi menangani masalah hujan lebat di Masjidil Haram sebagai persiapan awal bagi memastikan keselamatan dan keselamatan pengunjung di Masjidil Haram.

Lapor Saudi Gazette, lebih 200 penyelia dan pemantau, 4,000 pekerja dan lebih 500 peralatan digunakan untuk menangani situasi hujan lebat di Masjidil Haram.

Selain itu, di pelbagai lokasi dan pintu keluar masuk telah dipersiapkan bagi melancarkan aliran air hujan untuk menjamin keselamatan pengunjung Masjidil Haram dan membolehkan mereka menunaikan ibadah dengan mudah.

Pihak berkepentingan juga mengagihkan pam air dan alat membersih di dalam dan di luar masjid untuk mempercepat proses pengeringan dan meningkatkan tahap kesiapsiagaan menghadapi kecemasan.-AlHijrah Online


WARGA EMAS MAUT DALAM KEBAKARAN DI KAMPUNG PAYA KELADI

KUANTAN: Seorang lelaki warga emas maut dalam kebakaran membabitkan sebuah rumah di Kampung Paya Keladi, Kuala Lipis hari ini.

Ketua Polis Daerah Lipis Supt Azli Mohd Noor berkata kejadian dipercayai berlaku pada 5 petang dan mangsa dikenali sebagai Yusof Kindok, 77.

“Mangsa yang tinggal seorang diri ditemukan kira-kira lima meter dari rumahnya, dipercayai tidak sempat menyelamatkan diri semasa kebakaran berlaku,” menurutnya dalam kenyataan di sini.

Beliau berkata mayat mangsa dihantar ke Hospital Kuala Lipis untuk bedah siasat manakala punca kebakaran dan jumlah kerugian masih dalam siasatan.

Penolong Pengarah (Operasi) Jabatan Bomba dan Penyelamat Malaysia Pahang Ismail Abdul Ghani berkata kebakaran tersebut menyebabkan rumah yang diperbuat daripada kayu itu musnah sepenuhnya.–AlHijrah Online


JALAN RAJA LAUT 1 PERLU DIKEKALKAN, CARI LOKASI LAIN SEBAGAI JALAN PALESTIN – ANNUAR MUSA

KUALA LUMPUR: Keputusan Dewan Bandaraya Kuala Lumpur (DBKL) menukar Jalan Raja Laut 1 kepada Jalan Palestin mendapat pelbagai reaksi daripada rakyat termasuklah Menteri Wilayah Persekutuan, Tan Sri Annuar Musa.

Kata Annuar beliau tiada halangan dengan usaha mewujudkan Jalan Palestin sebagai tanda sokongan terhadap pembebasan Al-Quds, namun mahukan penjelasan kenapa Jalan Raja Laut 1 yang mempunyai sejarah tersendiri dipilih.

“Kenapa pilih tukar nama Jalan Raja Laut nama besar sejarah melayu dan Kuala Lumpur. Kenapa tidak tukar (jalan) nama inggeris seperti Jalan Stonor, Jalan Conlay, Jalan Cochrane dan lain-lain,” katanya dalam ciapan di Twitter rasminya.

Tambah Annuar lagi, beliau telah meminta Datuk Bandar Kuala Lumpur, Datuk Nor Hisham Ahmad Dahlan untuk mencari lokasi baru yang lebih sesuai dinamakan Jalan Palestin.

“Datuk Bandar akan cari jalan lain yang lebih sesuai untuk dinamakan Jalan Palestin. Jalan Raja Laut 1 hendaklah dikekalkan seperti asal,” katanya.

Menurut DBKL, cadangan untuk mewujudkan Jalan Palestin di Kuala Lumpur tercetus semasa Majlis Himpunan Hari Quds Sedunia yang diadakan di Dataran DBKL pada 26 hingga 31 Mei 2019. — AlHijrah Online / Zaim Zamani


SEORANG PENUMPANG WANITA MAUT, 39 CEDERA DALAM KEMALANGAN BAS

KUALA LUMPUR: Seorang penumpang wanita maut manakala 39 lagi cedera ringan dalam kemalangan melibatkan sebuah bas persiaran dengan treler di kilometer 425.8 Lebuhraya Utara Selatan (PLUS) menghala ke selatan berhampiran Bukit Beruntung, Selangor.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan pada 4.32 pagi tadi, sebelum anggota dan jentera dari Balai Bomba dan Penyelamat Bukit Sentosa tiba di lokasi pada 4.54 pagi.

Beliau berkata dalam kejadian kira-kira 3.30 pagi tadi, bas tersebut merempuh bahagian belakang treler 20 tan yang bergerak dari arah sama.

“Mangsa yang duduk di kerusi hadapan sekali tersepit di bahagian yang remuk. Mangsa berjaya dikeluarkan pada 5.13 pagi dan telah disahkan meninggal dunia,” katanya ketika dihubungi Bernama hari ini.

Beliau berkata ketika kejadian mangsa Hamaizah Fadzilah, 54, berada dalam bas berkenaan bersama 39 penumpang lain.

Sementara itu, Ketua Polis Daerah Hulu Selangor Supt Arsad Kamaruddin berkata kemalangan itu berlaku sewaktu bas berkenaan dalam perjalanan dari Kuala Kedah menuju ke Kuala Lumpur.

“Akibat daripada kemalangan tersebut mangsa meninggal dunia di tempat kejadian dan dibawa ke Hospital Kuala Kubu Bharu, dekat sini, untuk bedah siasat,” katanya dalam kenyataan hari ini.

Arsad berkata orang ramai yang mempunyai maklumat berhubung kemalangan berkenaan diminta menyalurkannya kepada polis bagi siasatan di bawah kaedah Seksyen 41(1) Akta Pengangkutan Jalan 1987. —AlHijrah Online


ZAKAT EMAS, KEWAJIPAN YANG JARANG DIPERKATAKAN

KUALA LUMPUR: Mengeluarkan zakat adalah wajib bagi umat Islam yang memenuhi syarat-syaratnya dan antara zakat lazim ialah zakat fitrah, pendapatan dan harta.

Namun, amat jarang diperkatakan tentang zakat emas, baik yang dimiliki sebagai perhiasan diri ataupun pelaburan.

Perintah Allah SWT tentang pembayaran zakat aset bernilai tinggi itu jelas dalam Surah At-Taubah, ayat 34 dan 35, yang antara lain menjanjikan balasan neraka jahanam bagi mereka yang tidak menginfakkan emas milik mereka ke jalan Allah menerusi zakat.

CELIK ZAKAT EMAS

Dari segi perdagangan, emas merupakan aset selamat yang menjadi pilihan pelabur kerana nilainya yang stabil dan umumnya kental sekalipun berlaku ketidakstabilan geopolitik global, tidak seperti komoditi lain yang berisiko merudum.

Lantaran itu juga semakin ramai umat Islam di negara ini memilih pelaburan emas, baik dalam bentuk saham, emas fizikal seperti jongkong dan syiling atau barang perhiasan. Namun, bagaimana pula dengan tahap kefahaman mereka tentang zakat emas?

Bagi Siti Hidayah Zulkifli, 25, dia didedahkan kepada “pelaburan” emas sejak kecil apabila ibunya sentiasa membelikan emas perhiasan untuk dia dan adik-beradik sebagai simpanan bagi kegunaan masa depan.

Pada masa sama kata suri rumah itu, dia juga didedahkan kepada kaedah pengiraan zakat emas, baik untuk barang kemas ataupun pelaburan emas oleh ibu bapanya.

“Emas perhiasan wajib dibayar zakat apabila jumlah berat emas yang disimpan itu menyamai atau melebihi nisab 800 gram (bagi Kuala Lumpur dan Selangor) dan melepasi tempoh masa 12 bulan (setahun) yang dipanggil cukup haul.

“Jika emas perhiasan atau pelaburan sudah melebihi kadar uruf emas dan cukup tempoh setahun, pemiliknya perlu membayar zakat pada kadar 2.5 peratus daripada harga emas (mengikut harga semasa) dan berat emas yang dimiliki,” katanya kepada Bernama.

Berbeza dengan emas perhiasan, emas fizikal yang diniatkan sebagai pelaburan untuk mendapatkan keuntungan, lazimnya dalam bentuk syiling, jongkong dan wafer, wajib dizakatkan apabila mencapai nisab minimum 85 gram.

Pelabur emas fizikal, Suzanna Ismail, 42,  berkata jongkong emas yang dimilikinya mempunyai tarikh pembelian, sekali gus memudahkannya mengingati tempoh membayar zakat.

“Kalau cukup tempoh haulnya setahun, dan nisab cukup 85 gram, maknanya dah kena bayar zakat. Saya mula bayar zakat jongkong emas ini sejak Disember 2021,” kata pegawai Angkatan Tentera Malaysia itu.

“Sekalipun orang lain tidak tahu kalau kita tidak bayar zakat, bagi saya berzakat adalah tanda kita bersyukur dengan rezeki yang Allah berikan kepada kita. Sebagai tanda kita bersyukur, kita wajar pulangkan balik sebahagian daripada rezeki yang dikurniakan itu untuk dikongsikan dengan yang lain,” tambahnya.

EMAS PERHIASAN TAK PERLU BAYAR ZAKAT?

Dalam pada itu, ada kefahaman dalam kalangan sesetengah umat Islam bahawa emas perhiasan tidak perlu dizakatkan, asal si pemilik sentiasa memakainya.

Mengulas kefahaman itu, Pengurus Kanan Unit Syariah dan Antarabangsa Pusat Pungutan Zakat Majlis Agama Islam Wilayah Persekutuan (PPZ-MAIWP) Ahmad Husni Abdul Rahman berkata ulama berpandangan emas yang dipakai pada asasnya tidak dikenakan zakat walaupun harta tersebut merupakan mal zakawi (harta yang boleh dikenakan zakat).

Namun, disebabkan wujud trend pembelian dan pemilikan emas perhiasan melebihi kewajaran, Mazhab Al-Shafie menetapkan satu tanda aras bagi pengeluaran zakat emas perhiasan.

“Setelah pemilikan emas perhiasan seseorang itu sampai ke tahap jumlah nisab emas perhiasan tersebut, maka ia sudah melebihi tahap kewajaran pemakaian emas perhiasan, dan diwajibkan membayar zakat kerana dianggap melebihi keperluan.

“Takkan semua benda yang kita miliki hanya untuk diri kita sedangkan ada orang lain yang lebih memerlukan? Maka diletakkan satu kadar.

“Kadar yang ditetapkan di Wilayah Persekutuan dan Selangor ini, iaitu sebanyak 800 gram (minimum),  bukan dibuat secara suka-suka, tetapi diputuskan selepas kita membuat kajian tentang pemilikan emas perhiasan di kedua-dua wilayah ini,” jelasnya.

PEMBAYAR ZAKAT EMAS MENINGKAT

Mengulas lanjut, Ahmad Husni berkata jumlah pembayar zakat emas di Wilayah Persekutuan Kuala Lumpur dan Selangor meningkat dari tahun ke tahun, menunjukkan tahap kesedaran umat Islam tentang kewajipan itu juga bertambah baik.

Ujarnya, ketika penularan pandemik COVID-19 memuncak di negara ini dalam tempoh dua tahun lepas, PPZ-MAIWP menjangkakan jumlah mereka yang menunaikan zakat berkurangan kerana ramai yang terkesan termasuk kehilangan pekerjaan dan sebagainya.

“Bagaimanapun, barangkali disebabkan kesedaran terhadap kewajipan, masyarakat lebih dekat dengan Maha Pencipta selepas dilanda musibah COVID-19 (dan berlaku peningkatan jumlah pembayar zakat emas).

“Bahkan kita mencapai kutipan tertinggi sepanjang operasi ketika musim pandemik COVID-19. Jadi itu menunjukkan meskipun ramai yang terkesan (oleh pandemik),  musibah yang melanda itu membawa rahmat.

“Atas kesedaran itu mungkin mereka tampil untuk membantu orang yang lebih memerlukan melalui zakat,” ujarnya.

QADA’  BAYAR ZAKAT EMAS

Dalam pada itu, beliau berkata individu yang sebelum ini tidak pernah menunaikan zakat emas atas faktor kejahilan, perlu berbuat demikian selepas mengetahui kewajipannya.

“Setelah kita tinggalkan pada saat ia diwajibkan (cukup haul), maka perkara tersebut wajib kita qada’ (ganti) sebagaimana kalau kita meninggalkan solat, maka kita wajib qada’ solat dan puasa itu.

“Begitu juga ibadah zakat. Kalau kita terlepas daripada menunaikan pada saat kewajipannya (cukup haul), ia wajib diganti semula. Bagaimanapun, penggantiannya adalah berdasarkan waktu kewajipan itu ditinggalkan (bayar mengikut kadar pada waktu itu) dan tidak digandakan serta tiada denda dikenakan,” jelasnya.

Jelas beliau,  konsep sama terpakai sekiranya anak-anak mewarisi harta berbentuk emas daripada orang tua mereka yang telah meninggal dunia dan mengetahui emas tersebut tidak pernah dibayar zakat.

“Sebagai solusi, sebelum dibahagi-bahagikan emas itu kepada waris-waris yang berhak, perkara utama yang perlu dibuat ialah membayar zakatnya terlebih dahulu. Selagi dia tidak tahu (mengenai zakat emas) dia tidak berdosa, tetapi bila dia sudah tahu, dia kena laksanakan terus dengan segera,” katanya.

KEMUDAHAN DI PPZ-MAIWP

PPZ-MAIWP menyediakan pelbagai saluran untuk memudahkan umat Islam berzakat, antaranya pembayaran terus di kaunter, perbankan Internet, portal PPZ-MAIWP, potongan gaji serta e-dompet, selain Kempen Zakat Emas yang dilaksanakan oleh MAIWP bersama HABIB Jewels.

Kempen Zakat Emas itu bertujuan meningkatkan kesedaran menunaikan zakat emas khusus kepada para pelanggan HABIB.

Mengangkat tema ‘Permata Firdausi’, kempen itu juga turut menawarkan pelbagai hadiah istimewa berupa baucar tunai HABIB bernilai hingga RM10,000 dan 10 syiling wafer emas edisi terhad HABIB untuk pembayar bertuah yang menunaikan zakat emas di PPZ-MAIWP bermula 1 hingga 30 Sept 2022.

“Kita juga ada kempen menerusi dakwah di media massa dan dakwah-dakwah yang dijalankan di masjid serta surau seperti bacaan khutbah pada hari Jumaat untuk menggalakkan masyarakat kita menunaikan zakat emas.

“Bila kita laksanakan satu kempen secara khusus, kita akan menggerakkan seluruh jentera yang ada di PPZ, sama ada di peringkat pemasaran, dakwah, aktiviti dan soal jawab,” katanya, menambah PPZ-MAIWP turut menyediakan poster berkaitan zakat emas untuk disebarkan menerusi media sosial, di samping terlibat dengan penggerak media dan pempengaruh.  –AlHijrah Online


REMAJA CUBA BUNUH DIRI KERANA TELEFON BIMBIT DIRAMPAS BAPA

KUANTAN: Seorang remaja perempuan berjaya diselamatkan polis daripada cubaan membunuh diri dengan terjun dari jejambat di Lebuhraya Kuala Lumpur-Karak berhampiran Bukit Tinggi, Bentong, semalam.

Menurut Ketua Polis Daerah Bentong Supt Zaiham Mohd Kahar, kejadian tersebut berpunca daripada remaja berusia 16 tahun itu tidak berpuas hati dengan tindakan bapanya merampas telefon bimbit miliknya.

Kata Zaiham, pihaknya menerima panggilan orang awam yang berada di kawasan itu selepas melihat remaja berkenaan meniti jejambat tersebut pada jam 2.15 petang.

Pasukan polis yang dikejarkan ke lokasi melihat mangsa berada dalam keadaan tidak stabil walaupun sudah dipujuk untuk turun.

“Mangsa tidak menghiraukan semasa dipujuk polis, lalu Ketua Balai Bukit Tinggi Sarjan Mejar Maznan Omar berjaya menarik remaja tersebut dari belakang sebelum anggota lain membantu memegang mangsa untuk diselamatkan,” katanya.

Mengulas lanjut, mangsa telah dibawa ke Hospital Bentong bagi rawatan lanjut dan kini mangsa menjalani rawatan bagi kemurungan itu.—AlHijrah Online


SATU-SATUNYA LOJI JANAKUASA DI GAZA HENTI OPERASI

GAZA: Operasi satu-satunya loji janakuasa di Semenanjung Gaza dihentikan pada Rabu akibat kehabisan bahan api, menurut ketua pihak berkuasa tenaga, Jalal Ismail, lapor Sputnik.

“Loji janakuasa itu menghentikan operasinya pada 14.00 (1100 GMT) kerana tiada bahan api,” kata Ismail. –AlHijrah Online


NALURI BAPA RASA ANAK TIDAK JATUH KE DALAM SUNGAI

KUANTAN: Kanak-kanak perempuan tiga tahun empat bulan yang didakwa hilang semasa jamuan raya di rumah rakit di Bukit Rangin malam tadi, adalah seorang kanak-kanak lincah dan gembira dengan kehadiran ramai tetamu ke rumah tersebut.

Bapanya Mohamad Sukri Ali, 50, berkata Siti Nur Athhiya Soffea, anak tunggal daripada perkahwinan keduanya juga tidak tidur petang seperti kebiasaan, sebaliknya berkeras mahu mengikutnya membeli dan mengambil barang untuk mengadakan rumah terbuka yang bemula 8 malam itu.

Selain mangsa, Mohamad Sukri mempunyai tiga lagi anak perempuan berusia 26 dan 22 tahun hasil perkahwinan terdahulu.

“Sebelum kejadian, adik (gelaran Siti Nur Athhiya Soffea) duduk di pangkuan saya di bahagian tengah rumah rakit. Sesekali dia mencari ibunya, namun kembali semula kepada saya kerana cawan minumannya ada dengan saya.

“Kali terakhir saya melihat adik ialah semasa dia bersama cucu saya berusia empat tahun masuk ke bilik untuk bermain telefon bimbit sekitar 11 malam,” katanya kepada pemberita semasa ditemui di rumah rakit itu di sini hari ini.

Mohamad Sukri bagaimanapun berkata, nalurinya merasakan anaknya yang turut mesra dipanggil ‘Atia’ dalam kalangan keluarga tidak jatuh ke dalam sungai kerana dia sudah biasa dengan keadaan di rumah tersebut, selain dua rumah rakit miliknya mempunyai pagar.

Mereka berpindah ke rumah itu selepas rumah asal yang terletak di tebing sungai dihanyutkan arus deras dalam kejadian banjir besar di Pahang awal tahun ini.

Menurut Mohamad Sukri, rumah rakit itu dibina secara beransur-ansur bermula 2020 selepas dia tidak lagi berniaga makanan dan air di tepi jalan di Batu 6 di sini, dan disewakan kepada mereka yang berminat memancing.

“Walaupun tinggal berdepan sungai, adik tidak pernah bermain air…dia pasti menunggu saya atau mamanya jika hendak turun ke rumah rakit. Di rumah rakit juga, dia tidak pernah memanjat pagar menyebabkan sukar untuk saya terima adik terjatuh (sungai).

“Tapi, saya bersedia dengan segala kemungkinan. Ini ujian untuk saya sekeluarga dan harapan kami supaya adik ditemui dalam apa juga keadaan,” katanya.

Polis hari ini mengesahkan menerima laporan kehilangan Siti Nur Atthiya Soffea yang didakwa kali terakhir dilihat pada 11.15 malam tadi dan kes diklasifikasikan sebagai kes orang hilang setakat ini kerana tiada siapa melihat kanak-kanak itu terjatuh ke sungai.

Bagaimanapun, siasatan dilakukan daripada setiap aspek, termasuk mengaktifkan operasi mencari dan menyelamat yang turut disertai bomba di sungai serta kawasan tebing, mengambil kira kemungkinan mangsa terjatuh ke sungai. – AlHijrah Online


MAYAT BROKER HARTANAH JERMAN DIKERAT, DISUMBAT DALAM PETI SEJUK BEKU

BANGKOK: Mayat seorang broker hartanah Jerman ditemukan dalam keadaan menyayat hati apabila kepala, anggota badan dan tubuhnya dikerat dan disumbat ke dalam peti sejuk di sebuah rumah sewa di Chon Buri.

Hans Peter Mack, 62, dilaporkan hilang sejak 4 Julai lalu selepas isterinya seorang warga Thailand membuat laporan bahawa suaminya gagal pulang ke rumah selepas menghadiri mesyuarat perniagaan.

Mayat Mack ditemukan dalam plastik sampah dan disumbat ke dalam peti sejuk pada lewat Isnin.

Waran tangkap dikeluarkan ke atas tiga individu pada Selasa – dua rakyat Jerman dan seorang lelaki Pakistan yang memiliki kewarganegaraanThailand dan didakwa bersubahat dalam kes kecurian dan pembunuhan.

Komander polis Nong Prue Chon Buri Pol Kol Thavee Kudtang berkata waran tangkap dikeluarkan selepas polis meneliti rakaman kamera litar tertutup CCTV.

Beliau berkata seorang daripada suspek dilihat duduk di belakang sebuah trak pikap, bersebelahan peti sejuk beku tempat mayat Mack ditemukan.

“Pegawai penyiasat membuat kesimpulan bahawa tiga suspek terlibat,” katanya.

Sementara itu, Superintendan di pejabat polis wilayah Chon Buri Pol Kol Santi Kornkasem berkata seorang daripada suspek menyerah diri pada 3 petang (waktu tempatan) hari ini.

“Suspek menghubungi polis melalui peguamnya. Dia menyerah diri pada 3 petang (waktu tempatan) hari ini,” katanya.

Polis turut menemui gergaji elektrik, tali, botol air minuman, soda dan bir.–AlHijrah Online


SAYA MASIH TIADA SIMPTOM COVID-19 – ZULKIFLI

KUALA LUMPUR: Selepas disahkan positif COVID-19 pada Isnin 5 Oktober 2020, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri memaklumkan beliau masih tidak mempunyai apa-apa simptom wabak berkenaan.

Perkara itu dimaklumkannya dalam satu sidang video bersama Mutfi Kedah, Datuk Fadzil Awang.

“Saya sebenarnya tiada simptom. Batuk tiada, demam tiada, sakit tekak tiada,” kata Zulkifli.

Dalam panggilan video ringkas itu, Fadzil sempat mendoakan agar Zulkifli diberikan kesembuhan seperti sediakala.

Semalam, Ketua Pengarah Kesihatan Tan Sri Dr Noor Hisham Abdullah memaklumkan seramai 90 individu termasuk kontak rapat Zulkifli disahkan negatif COVID-19.

Pun begitu, Pejabat Kesihatan Daerah (PKD) berkaitan masih mengenal pasti kontak rapat Zulkifli dan menjalankan penilaian risiko dan saringan yang diperlukan. — AlHijrah Online / Zaim Zamani


INDUSTRI TELEKOMUNIKASI NEGARA TAWAR INSENTIF SEMASA PERINTAH KAWALAN PERGERAKAN

KUALA LUMPUR: Industri telekomunikasi negara menawarkan beberapa insentif kepada rakyat, dalam tempoh Perintah Kawalan Pergerakan dari 18 hingga 31 Mac, bagi membolehkan penyaluran maklumat penting kepada rakyat, mengenai arahan itu dan situasi semasa wabak COVID-19.

Menteri Komunikasi dan Multimedia, Datuk Saifuddin Abdullah berkata antara insentif yang ditawarkan adalah akses tanpa had untuk panggilan ke ‘Crisis Preparedness and Relief Centre’ (CPRC), selain talian tambahan kepada Majlis Keselamatan Negara (MKN) dan Kementerian Kesihatan Malaysia (KKM), bagi memastikan perkhidmatan agensi-agensi itu beroperasi pada tahap yang optimum.

“Syarikat-syarikat telekomunikasi telah pun mewujudkan pelan kesinambungan perniagaan untuk memastikan rangkaian, aplikasi dalam talian dan perkhidmatan pelanggan, beroperasi seperti biasa biarpun negara sedang berhadapan dengan wabak COVID-19,” katanya dalam kenyataan hari ini.

Saifuddin berkata usaha itu adalah untuk memastikan keupayaan rangkaian komunikasi mencukupi, serta mengukuhkan prestasi rangkaian untuk menampung peningkatan penggunaan di sekitar lokasi kritikal, umpamanya klinik, hospital, balai polis dan pejabat-pejabat kerajaan.

Langkah itu juga membolehkan rakyat di negara ini terus mendapat akses kepada perkhidmatan untuk berkomunikasi, menjalankan perniagaan, selain mendapatkan maklumat dari sistem penyampaian kerajaan, sekali gus dapat menjalani kehidupan seperti biasa.

“Ia membuktikan komitmen syarikat telekomunikasi, penyiaran serta pos dan kurier, dalam memastikan perkhidmatan perlu dapat terus disampaikan kepada rakyat. Perkhidmatan telekomunikasi, penyiaran, serta pos dan kurier adalah antara perkhidmatan perlu atau ‘essential services’, yang disenaraikan dalam Perintah Kawalan Pergerakan,” katanya.

Katanya selaku Menteri Komunikasi dan Multimedia Malaysia, beliau merakamkan setinggi-tinggi penghargaan kepada pihak industri telekomunikasi, penyiar termasuk Bernama, serta postal dan kurier, yang telah tampil dengan pelbagai inisiatif mereka, bagi membantu rakyat sepanjang tempoh ini.

“Penghargaan saya tujukan kepada pihak penyiar, kerana menawarkan perkhidmatan tambahan atau percuma pada tempoh ini dan menyampaikan berita penting dan pengumuman khidmat awam kepada masyarakat, mengenai wabak COVID19,” katanya.

Sehubungan itu beliau mengajak rakyat Malaysia untuk memanfaatkan inisiatif-inisiatif yang ditawarkan, selain menggunakan pelbagai perkhidmatan dalam talian yang disediakan oleh pihak penyedia perkhidmatan.

Perdana Menteri Tan Sri Muhyiddin Yassin telah mengumumkan Perintah Kawalan Pergerakan bermula 18 Mac hingga 31 Mac, dalam usaha mengekang penyebaran wabak COVID-19 yang telah mencatatkan 900 kes di negara ini sehingga semalam. — BERNAMA


POLIS PATAHKAN PROTES DI SUDAN

KUALA LUMPUR 3 Jan.- Kedutaan Malaysia ke Sudan mahu 105 mahasiswa negara ini yang terperangkap dalam pergolakan di Khartoum pulang ke tanah air kerana situasi di kawasan tersebut boleh menjadi semakin serius.

Dutanya, Mohamad Razdan Jamil berkata, dalam tempoh 24 jam situasi boleh menjadi semakin buruk malah pihaknya mahu mahasiswa pulang kerana universiti di kawasan tersebut ditutup..

“Keselamatan mereka keutamaan kami, paling penting untuk pastikan mereka semua selamat sebelum memutuskan sebarang tindakan selanjutnya. – Sinar Online


BERI PELUANG KEPADA GENERASI BARU

OLEH: Datuk Dr Hussamuddin Yaacub

ASSALAMUALAIKUM dan salam hormat buat semua,

Izinkan saya berkongsi tentang diri saya sebagai seorang usahawan dan sebagai pemimpin di dalam ‘kerajaan kecil’ organisasi saya, dan ini menjadi cara untuk saya cuba memahami kerajaan yang lebih besar di dalam konteks sebuah negara.

Saya dibesarkan di Kota Bharu, Kelantan oleh ibu dan ayah yang mengajarkan saya tentang banyak nilai mulia dalam kehidupan.

Ayah adalah idola dan hero saya. Dia menjalankan perniagaan, membuka toko buku kecil di Bandar Kota Bharu dan dia juga seorang ayah yang amat menitikberatkan agama di dalam membentuk nilai diri anak-anak.

Ayah saya merupakan antara Pengasas kepada Sekolah Menengah (Agama) Naim Lil Banat di Kelantan. Banyak pesan ayah yang saya pegang sehingga saat ini.

Saya membangunkan Karangkraf 43 tahun yang lalu dengan nilai yang banyak ayah saya ajarkan.

Karangkraf berkembang tahun demi tahun sehingga tahun 2013, Karangkraf berada di kemuncak prestasinya dengan pulangan jualan tahunan hampir setengah billion ringgit.

Perniagaan pada saat itu mencatat keuntungan yang sangat tinggi dengan jumlah kekuatan kakitangan hampir 1,500 orang.

Pada 2013 berlaku digital disruption. Kami seolah-olah dihentam badai besar. Sikap, tabiat cara hidup berubah secara amat drastik. Jualan jatuh menjunam. Kami beroperasi dalam keadaan rugi.

Namun syukur Alhamdulillah, Karangkraf beruntung kerana kami masih mempunyai simpanan yang agak besar, terkumpul sebagai untung yang tidak digunapakai pada tahun-tahun sebelumnya.

Pelbagai pertukaran strategi berasaskan ilmu serta pengalaman yang dimiliki saya buat untuk cuba turn around the company, namun setiap langkah gagal.

Saya hilang ‘the golden touch’. Semua tidak menjadi. Kejatuhan dan kerugian semakin parah. Game sudah berubah dan saya buntu.

Di dalam tempoh untuk terus survive, kami membawa masuk pula tenaga profesional bagi melakukan turn around, namun ia tidak banyak membantu.

Pada tahun 2020, saya melepaskan kepada generasi kedua kami untuk memimpin. Kami memberikan mereka kebebasan untuk mengendalikan syarikat mengikut cara mereka. Mereka muda tetapi berpengalaman.

Mereka lebih memahami gerak nadi pasaran. Transformasi berlaku. Mereka mengambil strategi berbeza dari kami.

Mereka menghasilkan produk dan pendekatan jualan yang lebih relevan dengan grup sasar di zaman ini.

The now way tanpa campurtangan daripada pengasas dan senior, kecuali kebijaksanaan, nilai, kebaikan serta kehormatan diri.

Hasilnya amat membanggakan, jualan melonjak naik, pasaran berkembang, kami kembali membina Karangkraf dalam suasana mencabar ini, Alhamdulillah.

Saya berkongsi ini bukan untuk riak, tetapi ini harapnya menjadi ajakan secara umum kepada semua otai, orang lama dalam politik, kerajaan dan badan korporat, persatuan dan sebagainya bahawa sudah tiba masanya untuk kita melepaskan kedudukan kita, kepimpinan kita kepada orang baru, generasi baru.

Berhentilah mengagungkan masa lampau kita, merasakan kitalah yang terbaik, cara kita adalah yang terbaik dan tiada yang sebaik kita. Waktu telah berubah. Suasana telah berubah.

Cara fikir juga berubah, keutamaan juga telah bertukar. Hatta makanan yang diambil juga telah berubah!

Saya belajar dari pengalaman saya membina kerajaan kecil, Karangkraf. Saya melihat dengan rasa hiba akan suasana politik yang berlaku dalam negara ini saat ini, negara tempat saya, keluarga dan sahabat saya bernaung membina kehidupan.

Saya belajar dari pendahulu untuk membina Karangkraf, sehingga ia berkembang sejahtera, berhadapan dengan cabaran serta kejatuhan dan sedang dibina kembali oleh generasi kedua.

Saya perlu memberikan laluan, kepercayaan, nasihat dan doa kepada generasi yang sedang berusaha keras menguruskan Karangkraf yang saya percaya mereka juga mempunyai cinta yang tidak berkurang kepada organisasi ini seperti kami yang memulakannya dahulu.

Apa yang saya ingin sampaikan, berikanlah peluang kepada generasi baru ini untuk memimpin organisasi, parti, mahupun kerajaan.

Kita sudahpun mendapat peluang dan masa kita. Berhentilah bergantung atau terus melakukan cubaan untuk berpaut pada kedudukan serta kuasa dalam cubaan agar dapat terus memimpin.

Sudah sampai waktunya kita siapkan tangga untuk para pemimpin baru pula mengambil alih. Pimpin tangan mereka, pandu dan lihat mereka dari belakang ketika mereka sedang mendaki tangga kepimpinan itu.

Ikhlaslah melepaskan dan memberi laluan. Bantulah saat mereka teraba-raba. Ini waktu mereka. Kita tidak tahu kemampuan mereka selagi mereka tidak diberikan peluang untuk memimpin. Mungkin mereka akan jauh lebih baik dari kita.

Step back, give way, give them the baton.

Ini masa mereka, dan biarkan mereka melakar masa hadapan mereka. Kita berhutang kepada generasi baru, lepaskan, beri kepercayaan dan bimbingan. Cabaran saat ini perlukan penyelesaian dan “bahasa” di zaman ini. Cara kita mungkin tidak lagi relevan.

Terima hakikat dan berhentilah ketika hormat orang masih ada kepada kita. It is ok andai kejayaan itu bukan di tangan kita tetapi kita telah menjadi sebahagian daripada catatan sejarah negara yang telah berjasa kepada bangsa, agama dan negara ini.

Beranilah untuk melepaskan semua pinjaman ini kerana pada akhirnya kita akan dipanggil pulang dan dipertanggungjawabkan atas semua perkara yang kita lakukan dan tidak kita lakukan dengan betul di hadapan Tuhan nanti.

Mohon maaf zahir dan batin.

Salam takzim dari saya. — AlHijrah Online

PENULIS ADALAH PENGERUSI LEMBAGA PENGARAH KUMPULAN KARANGKRAF

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


JENAZAH PELAJAR MALAYSIA LEMAS DI MESIR SELAMAT DIKEBUMIKAN

KUALA LUMPUR: Jenazah penuntut Universiti Al-Azhar di Mesir yang meninggal dunia akibat lemas ketika mandi di sebuah sungai dalam daerah Al-Qanathir Al-Khairiyah telah selamat dikebumikan pada jam 11.50 malam tadi (waktu Malaysia).

Kedutaan Besar Malaysia Kaherah, Mesir memaklumkan jenazah Allahyarham Muhammad Firdaus Ab Rais, 25, dikebumikan di Tanah Perkuburan Malaysia Mesir, Bilbies.

“Solat Jenazah telah disempurnakan oleh Menteri Besar Kelantan Datuk Ahmad Yakob, yang kini berada di Mesir atas urusan lawatan rasmi.

“Pihak kedutaan mengucapkan terima kasih di atas segala kerjasama semua pihak yang terlibat,” katanya dalam satu kenyataan di Facebook.–AlHijrah Online


Pengundian Awal PRK Semenyih

HULU LANGAT – Seramai 858 pengundi awal bagi Pilihan Raya Kecil (PRK) N24 Semenyih mula membuang undi sebaik sahaja waktu mengundi bermula pada jam 8 pagi tadi.

Dua pusat pengundian awal dibuka bagi PRK kali ini dan seramai 761 anggota polis Pasukan Gerakan Am (PGA) bersama pasangan mengundi di Dewan Serbaguna Batallion 4 PGA Semenyih.

Manakala 97 anggota keselamatan lagi mengundi di Discress Room, Ibu Pejabat Polis Daerah (IPD) Kajang.

Setakat pukul 9.05 pagi, 50 peratus daripada 97 anggota polis telah membuang undi di IPD Kajang dan proses ini berjalan lancar.

Pengerusi SPR, Azhar Azizan Harun tiba pada jam 8.55 pagi di sini bagi  meninjau proses pengundian, ditemani Ketua Polis Daerah Kajang, Asisten Komisioner Ahmad Dzaffir Mohd. Yusoff dan Timbalannya, Superintenden Mohd. Sabri Abdulllah.

Selain itu, Ketua Polis Selangor, Datuk Noor Azam Jamaludin turut hadir menyaksikan proses pengundian yang akan berakhir pada jam 2 petang tersebut.

PRK DUN Semenyih menyaksikan pertembungan empat penjuru melibatkan calon BN, Zakaria Hanafi, calon Pakatan Harapan (PH), Muhammad Aiman Zainali, calon Parti Sosialis Malaysia (PSM), Nik Aziz Afiq Abdul dan calon Bebas, Kuan Chee Heng atau Uncle Kentang.


WANITA MAUT DIHEMPAP KERETA TERJUNAM DARI KONDOMINIUM

GEORGETOWN: Seorang wanita maut akibat dihempap sebuah kereta yang terjunam dari tingkat satu sebuah kondominium di Green Lane, tengah hari tadi.

Mangsa, Kim Hui Ping, 49, maut di tempat kejadian akibat mengalami kecederaan parah di bahagian badan.

Manakala pemandu kereta yang merupakan wanita warga emas yang berusia 71 tahun, turut mengalami kecederaan akibat tersepit di dalam kenderaannya.

Menurut Ketua Polis Daerah Timur Laut, Asisten Komisioner Soffian Santong, warga emas yang memandu kereta Toyota jenis Vios itu dikatakan memandu kenderaannya menuju ke tempat letak kereta di tingkat satu kondominium tersebut.

Namun setibanya di selekoh, seorang pejalan kaki telah melintas secara tiba-tiba di hadapan kenderaannya dan menyebabkan warga emas itu tertekan pedal minyak lalu melanggar mangsa.

Mangsa kemudiannya turut terseret sebelum kenderaan itu merempuh tembok tempat letak kereta lalu terjatuh ke atas sebuah kereta di parkir bawah bangunan tersebut.

Mangsa disahkan meninggal dunia di tempat kejadian.

Sementara itu, Pegawai Operasi Bomba dan Penyelamat Jalan Perak, Yusri Zakaria memaklumkan, pemandu kenderaan yang tersepit berjaya dikeluarkan sebelum dibawa ke Hospital Pulau Pinang (HPP) untuk rawatan lanjut.

Bedah siasat akan dijalankan ke atas mangsa yang meninggal dunia esok selepas mendapat keputusan ujian COVID-19.

Kes disiasat di bawah Seksyen 41(1) Akta Pengangkutan Jalan (APJ) 1987.–AlHijrah Online


MAIS SALUR BANTUAN KEPADA 100 KELUARGA TERPUTUS MAKANAN

KLANG: Majlis Agama Islam Selangor (MAIS) hari ini menyampaikan 100 set bekalan makanan asas kepada keluarga yang terputus bekalan makanan di sekitar Klang, Selangor.Daripada jumlah itu, 52 keluarga penerima dari Bukit Naga dan 48 keluarga di Kampung Jawa, Klang dibantu MAIS dengan kerjasama Teraju Ekonomi Asnaf Sdn Bhd (TERAS) dan Adab Youth Garage (AYG).Bantuan makanan asas meliputi beras, minyak, gula, susu pekat, tepung dan bihun itu diagihkan kepada keluarga terjejas akibat penguatkuasaan Perintah Kawalan Pergerakan bagi mengekang penularan COVID-19.Bantuan makanan asas bernilai RM5,000 itu disampaikan anggota MAIS, Mohd Zawawi Ahmad Mughni.

“Alhamdullillah, terima kasih kepada penyumbang Tabung Prihatin Covid-19 MAIS,” kata Mohd Zawawi dalam kenyataan MAIS hari ini.

Setakat ini, MAIS mengagihkan RM122,915 bantuan dari Tabung Prihatin Covid-19 MAIS kepada kelompok memerlukan, termasuk petugas barisan hadapan.Individu yang ingin menyumbang boleh melayari laman Facebook MAIS. — AlHijrah Online


PEMANDU HILUX ‘BULI’ KERETA DIBURU POLIS

BUKIT MERTAJAM: Polis sedang mengesan pemandu Toyota Hilux yang didapati memandu secara berbahaya sehingga hampir menyebabkan kemalangan di Km138.7 Lebuhraya Utara Selatan arah utara, di sini Jumaat lepas.

Ketua Polis Daerah Seberang Perai Tengah ACP Shafee Abd Samad berkata hasil siasatan berdasarkan rakaman video berdurasi satu minit 35 saat yang dimuat naik seorang pelayar menerusi laman sosial Facebook, mendapati kejadian itu berlaku pada 2.49 petang.

“Berdasarkan rakaman, kenderaan pacuan empat roda bernombor pendaftaran PMX3338 tersebut telah melakukan buli jalan raya dengan menghimpit sebuah kenderaan yang tidak pasti nombor pendaftarannya hingga hampir menyebabkan kemalangan.

“Ekoran itu, polis membuka kertas siasatan mengikut Seksyen 42 Akta Pengangkutan Jalan 1987 dan sedang mengesan pemandu kedua-dua kenderaan tersebut untuk membantu siasatan,” katanya dalam kenyataan hari ini.

Shafee meminta orang ramai yang mempunyai maklumat mengenai kejadian itu supaya menghubungi Pegawai Penyiasat Trafik Inspektor Mohd Firdaus Abdul Ghani di talian 014-395 5400 atau 04-538 2222 untuk membantu siasatan.—AlHijrah Online


PENGARAH URUSAN AMBIL PESANAN NASI GANJA GUNA HELIKOPTER DIDAKWA

IPOH: Seorang pengarah urusan syarikat bergelar Datuk yang menerbangkan sebuah helikopter untuk mengambil pesanan bungkusan nasi ganja di Padang Ipoh didakwa di Mahkamah Majistret di sini hari ini atas pertuduhan tidak mematuhi pelan penerbangan, tahun lepas.

Tertuduh Mohamed Raffe K. Chekku, 53, yang mengaku tidak bersalah didakwa melakukan kesalahan itu di kawasan Padang Ipoh di sini kira-kira pukul 9.50 pagi hingga 10 pagi, 23 Julai 2021.

Mengikut kertas pertuduhan, Mohamed Raffe didakwa melanggar Kaedah-Kaedah Udara seperti yang ditentukan oleh Ketua Pengarah Penerbangan Awam dalam ‘Civil Aviation Directive 2 – Rules of the Air’ di bawah Chapter 3.

Ia tidak mematuhi ‘Flight Plan’ yang dikemukakan apabila telah membuat pendaratan sebuah pesawat jenis Bell 505 nombor pendaftaran 9M-RCI di lokasi selain daripada Aerodrome yang dinyatakan dalam Flight Plan.

Pertuduhan itu dibacakan di hadapan Majistret Jesseca Daimis dan kesalahan itu dikemukakan mengikut Peraturan 77(2) Peraturan-Peraturan Penerbangan Awam 2016 dan boleh dihukum di bawah Peraturan 206 (3)(a) peraturan yang sama.

Ia memperuntukkan hukuman denda maksimum RM50,000 atau dipenjarakan selama tempoh tidak melebihi tiga tahun atau kedua-duanya bagi seorang individu jika sabit kesalahan.

Pendakwaan dikendalikan Timbalan Pendakwa Raya Jean Sharmila Jesudason manakala tertuduh diwakili peguam Datuk Dr Baljit Singh Sidhu.

Jesseca membenarkan jaminan sebanyak RM5,000 dengan seorang penjamin ke atas tertuduh dan menetapkan 29 Jun ini sebagai tarikh sebutan semula kes.–AlHijrah Online


KPM TELAH JUMPA IBU BAPA PELAJAR DITAMPAR JURULATIH

SHAH ALAM: Kementerian Pendidikan (KPM) telah mengadakan perjumpaan bersama ibu bapa dua pemain bola tampar perempuan bawah 14 tahun Melaka yang ditampar jurulatih, semalam.

Menteri Pendidikan Fadhlina Sidek berkata pertemuan itu adalah bertujuan untuk mendapatkan maklum balas daripada pihak ibu bapa pelajar yang terlibat dengan kejadian tersebut.

“Kami (KPM) dah jumpa ibu bapa pelajar untuk dapatkan maklum balas dan kami tidak akan bertolak ansur soal keganasan terutamanya terhadap pelajar kita.

“Keprihatinan kami sangat besar berkenaan isu ini dan keutamaan kami adalah keselamatan serta kebajikan pelajar tersebut,” katanya kepada pemberita selepas meninjau pembukaan sekolah sesi ketiga bagi tahun 2022-2023 di Sekolah Menengah Kebangsaan (SMK) Jalan Kebun, hari ini.

Beliau berkata maklum balas yang diterima daripada ibu bapa serta pihak berkepentingan yang lain akan dilihat secara keseluruhan dan siasatan bakal diteruskan khususnya yang berkait rapat dengan integriti dan tatatertib.

Fadhlina berkata KPM menerusi Jabatan Pendidikan Negeri (JPN) Melaka juga sudah melaksanakan sesi kaunseling terhadap dua remaja berkenaan.

Sementara itu, ketika ditanya adakah KPM akan membuat laporan polis berkenaan isu terbabit, Fadhlina berkata pihak kementerian boleh melaksanakan siasatan menerusi bahagian integriti dan tatatertib.

“Kami masih lagi menyiasat, tidak semestinya kami tunggu laporan polis. Kami boleh siasat sebab ada bahagian integriti dan tatatertib,” katanya.

Sebelum ini tular video memaparkan tindakan seorang jurulatih sebuah pasukan bola tampar menampar pemain remaja perempuan. Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Dis lepas.

Mengulas berhubung kewajaran untuk menambah prasekolah dan tadika kerajaan di kawasan bandar kerana dikatakan tidak mampu menampung keperluan semasa, Fadhlina berkata kementeriannya sedang melihat keutamaan perkara  itu.

Beliau berkata pihaknya bersama ketua setiausaha KPM dan ketua pengarah Pelajaran Malaysia sudah berbincang mengenai perkara berkenaan dan melihat ada keperluan untuk menambah fasiliti tersebut serta dasar terkait rapat mengenai perkara itu akan dipercepatkan.

Mengulas berhubung prosedur operasi standard (SOP) pencegahan COVID-19 di sekolah susulan penemuan dua varian utama dari China yang sudah ada di Malaysia, Fadhlina berkata kementeriannya akan merujuk dan patuh kepada arahan terkini Kementerian Kesihatan.

Dalam perkembangan lain, Fadhlina berkata sekolah turut diberi kelonggaran untuk membenarkan pelajar mereka memakai tali leher ataupun tidak berbuat demikian kerana kuasa tersebut adalah bawah bidang kuasa sekolah.

Beliau mengulas pertanyaan pemberita susulan Dewan Rakyat kini melonggarkan pemakaian tali leher.–AlHijrah Online


PENGUATKUASAAN, PENGAWASAN PUSAT TAHFIZ PERLU DITANGANI SECARA HOLISTIK: TPM

KUALA LUMPUR : Timbalan Perdana Menteri Datuk Seri Dr Wan Azizah Wan Ismail berkata penguatkuasaan dan pengawasan operasi pusat tahfiz di negara ini perlu ditangani secara holistik kerana ia melibatkan pelbagai pihak.

Dr Wan Azizah, yang juga Menteri Pembangunan Wanita, Keluarga dan Masyarakat berkata, untuk menangani perkara itu secara berkesan, undang-undang berkaitan perlu diperketatkan, termasuk pendaftaran pusat tahfiz serta peranan ibu bapa untuk mengenal pasti tahfiz yang dipilih untuk anak mereka adalah berdaftar.

“Kami akan melihat bagaimana kami dapat menanganinya secara holistik. Pengawasan ini akan dilihat secara keseluruhannya kerana ia melibatkan penguatkuasaan yang berlainan.

“Pemantauan ini mesti kita tingkatkan. Bukan sahaja pihak berkuasa tetapi mereka yang di sekeliling yang nak hantar anak ke tahfiz mestilah sekurang-kurangnya ‘check’ dulu boleh ke tak boleh, elok atau tidak (pusat tahfiz yang dipilih), adakah ia berdaftar supaya kita boleh menangani secara berkesan,” katanya ketika ditemui pemberita selepas sambutan Maulidur Rasul 1441H/2019 peringkat kebangsaan di Axiata Arena, Bukit Jalil hari ini.

Beliau berkata demikian ketika diminta mengulas tentang insiden kematian seorang pelajar lelaki berusia tujuh tahun di sebuah maahad tahfiz di Lanchang, Temerloh di Pahang yang dikesan mempunyai lebam pada badan.Dalam kejadian Khamis lepas, Mohammad Aimin Nurul Amin, 7, yang dihantar ke sebuah pusat tahfiz tidak berdaftar, maut dengan kesan lebam pada badannya. Kanak-kanak itu disahkan meninggal dunia ketika menerima rawatan di Klinik Kesihatan Lanchang.Sementara itu, Menteri Kesihatan Datuk Seri Dr Dzulkefly Ahmad ketika ditemui pemberita selepas majlis itu berkata laporan mengenai hasil bedah siasat akan diketahui dalam waktu terdekat. — BERNAMA


THAI HOT GUY: POLIS TERIMA 60 LAPORAN, ARAH PROGRAM DIBATALKAN

KUALA LUMPUR: Penganjur dan pengurusan premis yang mengadakan program melibatkan ‘Thai Hot Guy’ diarah untuk membatalkan penganjuran tersebut.

Ketua Polis Daerah Wangsa Maju Supt Ashari Abu Samah berkata, pihaknya telah menerima 60 laporan mengenai perkara itu, malah membantah penganjuran program terbabit .

Polis kemudian mengadakan perjumpaan dengan penganjur dan pengurusan premis serta memberi amaran keras agar program tersebut dibatalkan serta merta.

“Pihak penganjur dan pengurusan akur untuk membatalkan program tersebut dan tiada sebarang program atau aktiviti yang tular sebelum ini akan diadakan.

“Pihak polis akan membuat pemantauan berterusan ke atas premis tersebut dan akan mengambil tindakan tegas sekiranya berlaku perlanggaran undang-undang,” katanya dalam satu kenyataan hari ini.

Polis dalam pada itu menasihatkan orang ramai untuk tidak menjalankan aktiviti yang melanggar undang-undang sehingga menggugat ketenteraman awam.

Sebelum ini tular di media sosial penganjuran program menampilkan kumpulan ‘Thai Hot Guy’ yang memaparkan imej tidak sopan dan bertentangan dengan norma masyarakat Malaysia.

Program tersebut dijadualkan berlangsung pada 30 Mac ini di sebuah premis di Jalan Tun Razak, di sini.

Promosi berkaitan program tersebut telah menimbulkan reaksi tidak menyenangkan serta kecaman daripada seluruh lapisan masyarakat.—AlHijrah Online


MERCY MALAYSIA LANCAR TABUNG COVID-19 INDIA

KUALA LUMPUR: Menyedari risiko krisis global dan selaras mandatnya sebagai badan kemanusiaan perubatan antarabangsa, MERCY Malaysia hari ini melancarkan Tabung COVID-19 India MERCY Malaysia (MERCY Malaysia India COVID-19 Fund) bagi membantu negara itu yang terjejas teruk akibat COVID- 19.

Gelombang kedua COVID-19 di India menunjukkan peningkatan mendadak kes sejak dua minggu lalu dengan angka tertinggi melebihi 400,000 kes positif sehari direkodkan pada 1 Mei, menyaksikan kesesakan luar biasa di hospital, rumah mayat dan tempat pembakaran mayat (crematorium).

Sebelum itu, India mencatatkan lebih 300,000 kes harian selama 10 hari berturut-turut, berada pada kedudukan kedua dunia selepas Amerika Syarikat, dengan merekodkan lebih 20 juta kes positif COVID-19 dan lebih 222,000 maut (Sumber: worldometers.info sehingga 4 Mei 2021).

Majoriti warga India, khususnya kelompok miskin, berdepan dengan kesukaran mendapatkan rawatan, ubat-ubatan dan bekalan oksigen yang kini berada pada tahap kritikal. Antara kawasan terjejas teruk adalah kawasan berpopulasi tinggi seperti Maharashtra, Gujarat, New Delhi dan wilayah utara Uttar Pradesh.

Terkesan dengan situasi mendesak di India itu, MERCY Malaysia memerlukan dana untuk membeli dan menghantar peralatan perubatan dan kesihatan bagi meringankan usaha bantuan kecemasan bagi kelompok terjejas.

Laporan PATH Oxygen Needs Tracker menyatakan India, yang diberi jolokan sebagai farmasi dunia dan selaku pengeluar vaksin COVID-19, kini menjadi negara yang amat memerlukan bekalan oksigen selain berdepan dengan kekurangan katil dan mesin pernafasan untuk merawat pesakit COVID-19 yang kritikal.

Presiden MERCY Malaysia, Profesor Dato’ Dr Ahmad Faizal Perdaus berkata,

“MERCY Malaysia akan membekalkan peralatan berkaitan pernafasan seperti ISO containers, oxygen concentrators, cylinders for liquid and oxygen gas, bi-level positive airway pressure (BiPAP machines) dan high flow nasal cannula (HFNC). Usaha ini akan dilakukan bersama-sama rakan strategik kami di India yang akan berurusan secara langsung dengan hospital dan pembekal kesihatan di sana”.

Pada masa yang sama MERCY Malaysia terus melipatgandakan program-program kesihatan dan kemanusiaan di tanah air.

“Menyedari keadaan yang belum pulih di Malaysia, MERCY Malaysia komited dengan Strategi Kesiapsiagaan dan Pelan Tindakan COVID-19 kami, termasuk membantu Kementerian Kesihatan Malaysia (KKM) dalam kempen advokasi vaksin dan menyalurkan bantuan kepada fasiliti kesihatan di Kelantan dan Sarawak yang kini terjejas akibat gelombang keempat COVID-19,” jelas Dr Ahmad Faizal.

Sejak pandemik COVID-19 melanda negara lebih setahun lalu, MERCY Malaysia telah menyalurkan bantuan peralatan perubatan di hospital dan fasiliti kesihatan di seluruh negara; melaksanakan program saringan COVID- 19 dan menghantar sukarelawan perubatan dan bukan perubatan ke lokasi yang memerlukan.

MERCY Malaysia juga membuka talian hotline MERCY Malaysia Mental Health and Psychosocial Support Services (MHPSS) bagi orang awam, termasuk petugas barisan hadapan dan kanak-kanak, di Semenanjung Malaysia, Sabah dan Sarawak.

MERCY Malaysia turut mengagihkan 200,000 pek makanan dan 40,000 kit kebersihan selain menjalankan projek menjahit PPE kumpulan B40 dan projek kios basuh tangan (handwashing kiosk) di sekolah-sekolah di seluruh negara dalam fasa sama.

Sebarang sumbangan untuk Tabung COVID-19 India MERCY Malaysia boleh disalurkan kepada MERCY Humanitarian Fund 5621 7950 4126 (Maybank) dengan rujukan: COVID-19 India atau layari www.mercy.org.my. –AlHijrah Online


EMPAT SEKELUARGA MAUT DALAM PERJALANAN SAMBUT ULANG TAHUN KELAHIRAN DATUK

ALOR GAJAH: Empat sekeluarga maut, seorang cedera parah manakala seorang lagi selamat selepas kenderaan pelbagai guna (MPV) jenis Toyata Estima yang dinaiki merempuh sebuah pacuan empat roda (4×4) di Simpang Tiga Jalan Kolam Machap, di sini hari ini.

Dalam kemalangan pada 7.45 pagi itu, Ibrahim Daud, 71, bersama isterinya, Latipah Dorahim, 66, dan menantu, Syazana Tharin, 30, serta cucu lelaki, Yusuff Daniel Muhammad Izwan, 5, maut akibat cedera parah di bahagian kepala.

Seorang lagi kanak-kanak lelaki yang juga anak Syazana berusia kira-kira dua tahun parah dan kini sedang dirawat di zon merah Hospital Melaka, manakala pemandu MPV yang juga anak lelaki Ibrahim, Muhammad Izwan, 30, tidak cedera dan pemandu 4×4, Koh Eng Koon, 59, mengalami cedera ringan.

Maklumat awal mangsa menyatakan mereka sekeluarga dalam perjalanan ke Langkawi untuk menyambut hari jadi Ibrahim.

Ketua Polis Daerah Alor Gajah Superintendan Arshad Abu berkata siasatan awal mendapati enam beranak tersebut dalam perjalanan dari arah Selandar menghala ke Alor Gajah, manakala 4×4 jenis Toyota Land Cruiser itu pula dalam perjalanan dari arah Durian Tunggal menghala ke Selandar.

Katanya ketika kejadian, 4×4 dipandu keluar dari simpang dan membelok ke kanan sebelum MPV tersebut cuba mengelak daripada merempuh kenderaan pacuan empat roda itu.

“MPV tersebut cuba mengelak ke arah kanan dan membrek sejauh lima meter namun merempuh juga 4X4 terbabit.

“Akibat kemalangan itu, Ibrahim maut di lokasi kejadian manakala tiga lagi iaitu Latipah, Syazana dan seorang anaknya meninggal dunia ketika menerima rawatan di Hospital Alor Gajah,” katanya dalam kenyataan di sini hari ini.

Menurutnya jenazah empat beranak itu dihantar ke Unit Forensik hospital berkenaan untuk bedah siasat.

Dalam pada itu, beliau berkata pemandu 4×4 ditahan pada 11 pagi di Balai Polis Trafik Alor Gajah selepas menerima rawatan pesakit luar di hospital sama, untuk keterangan lanjut.

Katanya ujian saringan air kencing mendapati pemandu tersebut negatif dadah, manakala kedua-dua kenderaan terlibat ditahan untuk pemeriksaan Pusat Kenderaan Berkomputer (Puspakom) untuk siasatan lanjut dan kes disiasat mengikut Seksyen 41(1) Akta Pengangkutan Jalan 1987. –AlHijrah Online


MAYAT TANPA IDENTITI DITEMUKAN DI PANTAI PUTERI

MELAKA: Satu mayat tanpa identiti ditemukan di Pantai Puteri, Tanjung Kling di sini hari ini.

Ketua Polis Daerah Melaka Tengah ACP Christopher Patit berkata mayat dipercayai wanita tempatan berusia lingkungan 20-an itu ditemukan orang awam dalam keadaan tertiarap dan terbenam dalam pasir kira-kira 8 pagi tadi.

“Berdasarkan pemeriksaan awal pada badan mangsa mendapati tidak terdapat kecederaan atau unsur jenayah dan identiti mangsa sedang dikenal pasti menerusi analisis cap jarinya.

“Bagaimanapun kita percaya mangsa merupakan warganegara Malaysia berdasarkan kesan suntikan BCG (Bacillus Calmette Guerin) pada bahunya,” katanya dalam kenyataan di sini hari ini.

Beliau berkata mayat dibawa ke Jabatan Forensik Hospital Melaka untuk bedah siasat dan orang ramai yang melihat atau mempunyai maklumat berkaitan kejadian berkenaan diminta tampil ke balai polis berhampiran bagi membantu siasatan.–AlHijrah Online


PECAH CERMIN RUMAH BEKAS ISTERI, JURUKIMPAL DIDENDA RM3,000

IPOH: Seorang jurukimpal didenda RM3,000 oleh Mahkamah Majistret di sini hari ini selepas mengaku bersalah atas kesalahan memecahkan cermin pintu rumah bekas isterinya seperti yang tular menerusi laman sosial, minggu lepas.

Majistret S. Punitha turut memerintahkan Mohd Shariman Zul Kapri, 46, dipenjara lima bulan jika gagal membayar denda berkenaan.

Mohd Shariman didakwa melakukan perbuatan khianat itu iaitu memecahkan cermin pintu depan sebuah rumah sehingga pecah dengan menggunakan sebatang cangkul dan menyebabkan Salina Sidit, 45, kerugian lebih RM25.

Kesalahan itu didakwa dilakukan di Taman Pinji Indah di sini kira-kira 9 pagi, 4 April lepas mengikut Seksyen 427 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nurul Hidayu Zakaria manakala peguam daripada Yayasan Bantuan Guaman Kebangsaan, G. Harbhajan Singh yang mewakili tertuduh merayu hukuman denda yang rendah atas alasan anak guamnya sudah menyesal dengan tindakannya.

Dalam prosiding berasingan di mahkamah sama, Mohd Shariman mengaku tidak bersalah atas tuduhan memasukkan dadah jenis Methamphetamine ke dalam badan di Pejabat Bahagian Siasatan Jenayah Narkotik Ibu Pejabat Polis Daerah Ipoh, kira-kira 6.15 petang, 5 April lepas.

Dia didakwa mengikut Seksyen 15(1)(a) Akta Dadah Berbahaya 1952 yang memperuntukkan hukuman denda sehingga RM5,000 atau penjara sehingga dua tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Fatin Hosna Mohamad Zikri manakala tertuduh diwakili peguam sama.

Mahkamah membenarkan Mohd Shariman dijamin RM2,000 dan menetapkan 19 Jun depan bagi serahan laporan patologi.–AlHijrah Online


PENUNGGANG MOTOSIKAL LARI ‘ROADBLOCK’, REMPUH ANGGOTA JPJ

PORT DICKSON: Seorang anggota Jabatan Pengangkutan Jalan (JPJ) cedera selepas dirempuh seorang penunggang motosikal dalam operasi sekatan jalan raya (SJR) di Kilometer 28 Lebuh Raya Seremban Port Dickson (SPDH) menghala Port Dickson, pagi tadi.

JPJ dalam kenyataannya memaklumkan, kejadian melibatkan seorang penunggang motosikal jenis Yamaha Y125ZR yang melanggar sekatan dan merempuh anggota bertugas kira-kira jam 11 pagi tadi.

“Hasil siasatan Bahagian Penguatkuasa JPJ Negeri Sembilan, penunggang motosikal itu masih mempunyai dua senarai hitam masih aktif dan telah diambil tindakan di bawah Akta Pengangkutan Jalan (APJ) 1987.

“Tindakan yang dikenakan antaranya Lesen Kenderaan Moto (LKM) Tamat Tempoh pada 18 Julai 2012 Seksyen 23 (1) APJ 1987; tiada perlindungan insurans di bawah Seksyen 90(1) APJ 1987; tiada lesen memandu kompeten (CDL) di bawah Seksyen 26(1) APJ 1987; dan sita di bawah Seksyen 64(1) APJ 1987,” katanya hari ini.

Tambahnya, satu laporan polis telah dibuat dan suspek diserahkan kepada Jabatan Siasatan Penguatkuasaan Trafik (JSPT) IPD Port Dickson bagi membantu siasatan.

Siasatan dilakukan mengikut Seksyen 42(1) APJ 1987 dan Seksyen 186 Kanun Keseksaan kerana menghalang penjawat awam menjalankan tugas, katanya.

JPJ dalam pada itu menasihatkan orang ramai untuk tidak melarikan diri atau bertindak diluar jangka ketika berhadapan dengan Operasi Penguatkuasaan SJR.

Terdahulu tular video memaparkan anggota JPJ yang sedang bertugas terpelanting dan terhantuk di kepala akibat dilanggar penunggang motosikal yang cuba melarikan diri daripada SJR.—AlHijrah Online


KANAK-KANAK LELAKI EMPAT TAHUN MAUT TERJATUH DARI TINGKAT 35

KUALA LUMPUR: Seorang kanak-kanak lelaki berusia empat tahun maut selepas terjatuh dari tingkat 35 sebuah kondominium di Jalan Perdana 3/10 Pandan Perdana dekat sini, semalam.

Ketua Polis Daerah Ampang Jaya ACP Mohamad Farouk Eshak berkata pihaknya menerima maklumat berhubung kejadian daripada pengawal keselamatan di kondominium tersebut pada 2.20 petang.

Menurutnya, siasatan awal mendapati kanak-kanak yang merupakan warga asing itu dibawa ibunya yang bekerja sebagai pembantu rumah sambilan ke sebuah unit di kondominium terbabit untuk mengambil upah membasuh dan melipat baju.

“Mangsa yang merupakan anak bongsu daripada tiga adik beradik itu ditinggalkan seorang diri oleh ibunya berusia 36 tahun di ruang tamu rumah kerana sedang tidur sebelum wanita itu turun untuk membasuh pakaian di (kedai) dobi di bawah rumah.

“Kanak-kanak itu dipercayai telah bangun daripada tidur dan membuka pintu gelongsor sebelum memanjat kerusi yang berada di balkoni,” katanya dalam satu kenyataan hari ini.

Mohamad Farouk berkata ketika kejadian bapa kanak-kanak itu sedang bekerja di Petaling Jaya dan semakan mendapati ibu bapa mangsa tinggal di negara ini sejak lima tahun lepas.

Katanya, mayat kanak-kanak itu dihantar ke Hospital Canselor Tuanku Muhriz (HCTM) Universiti Kebangsaan Malaysia (UKM) untuk bedah siasat  dan setakat ini tiada tangkapan dibuat serta siasatan masih dijalankan mengikut Seksyen 31 (1) Akta Kanak-Kanak 2001 iaitu pengabaian terhadap kanak-kanak.–AlHijrah Online


KADAR ZAKAT FITRAH 2016


BANDUAN KHATAM AL-QURAN 10 KALI, BERUBAH DI SEBALIK TIRAI BESI

KLUANG: Seorang banduan di Penjara Simpang Renggam di sini menganggap akhlaknya telah berubah 180 darjah, daripada individu yang jauh dari landasan agama kepada insan yang mahu memperbaiki jalan hidup.

Lebih membanggakan, banduan yang dikenali sebagai Din, 62, telah 10 kali khatam membaca al-Quran sepanjang 25 tahun berada di sebalik tirai besi setelah melakukan kesalahan di bawah Seksyen 4 Akta Senjata Api (Penalti Lebih Berat) 1971.

Menurutnya, atas kesalahan itu hukuman yang dikenakan terhadapnya ialah penjara dengan Tahanan Limpah Sultan (TLS) serta enam sebatan, dan hanya pengampunan diraja membolehkan dirinya dibebaskan.

“Masa muda dahulu, saya seorang yang agresif dan panas baran, suka menurut kata hati, namun kini hati saya agak tenang selain merasai nikmat melakukan ibadah termasuk membaca al-Quran serta terjemahannya hampir setiap hari, perkara yang saya tidak pernah lakukan sebelum ini.

“Apa yang boleh saya nasihatkan ialah berhati-hati memilih rakan, selain ibu bapa perlu memberi asas didikan agama yang baik kepada anak-anak bagi membolehkan mereka membezakan perbuatan baik dan buruk,” katanya kepada pemberita ketika ditemui di Penjara Simpang Renggam hari ini.

Terdahulu, Penjara Simpang Renggam mengadakan Program Jalinan Kasih Peringkat Penghuni Penjara yang disempurnakan oleh Pengarah Penjara Simpang Renggam TKP Abdul Kadir Jailani Ismail.

Sementara itu, seorang lagi banduan yang turut menjalani hukuman penjara TLS, dikenali sebagai Lee, 30, mengakui ada penyesalan dalam dirinya setelah tersalah memilih rakan sehingga mengakibatkan dirinya dipenjara sejak 2008.

Katanya, niat asalnya hanyalah untuk membantu rakan yang menjadi ‘along’ dengan menangkap seorang individu yang mempunyai tunggakan hutang, namun individu terbabit telah meninggal dunia ketika dalam jagaannya.

“Selepas itu, saya ditahan dan dijatuhkan hukuman ini sehingga mendapat pengampunan kelak. Perkara yang paling sedih dalam diri saya apabila ibu sering bertanya waktu sebenar saya diampunkan, saya sendiri juga tidak mengetahuinya,” katanya.

Sementara itu, Abdul Kadir Jailani berkata pada program berkenaan, seramai 35 banduan termasuk mereka yang menjalani hukuman TLS berpeluang bertemu kira-kira 300 ahli keluarga mereka bagi mengeratkan hubungan.

“Dengan adanya program seperti ini, banduan akan dapat bertemu dengan keluarga masing-masing bagi melepaskan kerinduan sekali gus ahli keluarga mereka dapat memberi semangat dan sokongan kepada banduan,” katanya.–AlHijrah Online


PEKERJA KEBUN DIDAKWA BUNUH PASANGAN KEMBARNYA

BANTING: Seorang lelaki didakwa di Mahkamah Majistret di sini hari ini atas pertuduhan membunuh pasangan kembarnya, di Kampung Bukit Cheeding, dekat sini, 11 Mac lepas.

Pekerja kebun sayur, B.Velukumar, 37, hanya mengangguk faham ketika pertuduhan dibacakan dalam Bahasa Tamil di hadapan Majistret Khairul Farhi Yusob.

Bagaimanapun tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Velukumar didakwa membunuh B. Velakumar di tepi Jalan Sri Cheeding, Kampung Bukit Cheeding, Banting, Kuala Langat antara 4 hingga 5 petang, 11 Mac lepas.

Tertuduh didakwa mengikut Seksyen 302 Kanun Keseksaan yang membawa hukuman mati jika sabit kesalahan.

Mahkamah menetapkan sebutan semula kes pada 26 Mei depan untuk serahan laporan bedah siasat dan asid deoksiribonukleik (DNA).

Pendakwaan dikendalikan Timbalan Pendakwa Raya Amir Saifullah Mohammad Sallehuddin manakala tertuduh tidak diwakili peguam.

Pada 12 Mac lepas, media melaporkan bahawa polis menahan seorang lelaki yang disyaki menikam mati pasangan kembarnya di rumah sewa mereka di Kampung Seri Cheeding, dekat sini.

Ketua Polis Daerah Kuala Langat, Superintenden Ahmad Ridhwan Mohd. Nor @ Saleh sebelum ini memaklumkan, hasil siasatan mendapati berlaku pergaduhan antara pasangan kembar itu selepas mangsa tidak mahu berkongsi dadah jenis syabu.

Lelaki itu ditahan selepas dia dibawa majikan si mati ke Ibu Pejabat Polis Daerah (IPD)  Kuala Langat pada 10.45 malam hari yang sama. –AlHijrah Online


‘DOKTOR SELESAI PASANG STEN DI SALURAN TERSUMBAT’

KUALA LUMPUR: Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan yang menerima rawatan di hospital akibat masalah jantung dilapor telah selesai dipasang sten di saluran yang tersumbat.

Timbalan Presiden PAS, Datuk Seri Tuan Ibrahim Tuan Man memaklumkan perkara tersebut menerusi laman sosial Facebook selepas menghubungi Takiyuddin sebentar tadi.

“Saya baru menghubungi Takiyuddin pagi ini. Alhamdulillah beliau telah selamat menjalani pemeriksaan dan beliau maklumkan doktor telah siap memasang sten di saluran yang tersumbat.

“Alhamdulillah semua berjalan lancar dan dijangka akan keluar dalam sehari dua ini. Teruskan doa agar beliau cepat sembuh sepenuhnya,” tulisnya ringkas.

Takiyuddin dilaporkan dimasukkan ke sebuah hospital di ibu negara bagi menjalani pembedahan jantung.

Utusan Malaysia hari ini melaporkan, Takiyuddin dimasukkan ke hospital pada Jumaat lalu kerana kesihatan jantung sehingga terpaksa menjalani pembedahan selama tiga jam.–AlHijrah Online


LESEN KHAS UMRAH DIMANSUHKAN

Oleh Syed Azwan Syed Ali dan Baizura Shafiee

KUALA LUMPUR: Lesen Khas Umrah (LKU), iaitu syarat
khas bagi agensi pelancongan dan pengembaraan tempatan mengendalikan umrah, dimansuhkan
berkuatkuasa 1 September lalu.

Sebailknya, LKU digantikan dengan penambahan bidang di bawah lesen Inbound, Outbound, Ticketing dan Umrah (IOTU) (lesen pengembaraan dalam negara, luar negara, penjualan tiket dan umrah dan ziarah) di bawah Bahagian Pelesenan Kementerian Pelancongan, Seni dan Budaya (MOTAC).

Perkara itu dimaklumkan kepada media oleh Persatuan Ejen-Ejen Pelancongan dan Pengembaraan Malaysia (MATTA) selepas sesi penerangan peraturan baru umrah bersama Bahagian Pelesenan MOTAC di Pusat Dagangan Dunia Putra (PWTC) di sini hari ini.

Timbalan Presiden MATTA, Mohd Akil Yusof berkata, langkah itu antara lain melonggarkan syarat sebelum ini bahawa hanya agensi pengendali umrah tempatan yang mempunyai kontrak dengan muasassah (agensi pengendali umrah di Arab Saudi) boleh mengendalikan umrah.

Beliau berkata syarat-syarat lain, terutama syarikat pemilikan 100 peratus orang Islam (seperti dalam LKU) dikekalkan.

Katanya, peraturan baru itu dijangka
meningkatkan jumlah agensi pengendali umrah tempatan.

“Umrah bukan perniagaan, ia adalah ibadah,” katanya kepada pemberita ketika ditanya mengenai peraturan baharu umrah itu.

Mengulas lanjut, Mohd Akil berkata tidak banyak agensi pelancongan dan pengembaraan tempatan yang dapat memenuhi syarat LKU sebelum ini, termasuk perlu mempunyai kontrak dengan muasassah dan jaminan bank RM200,000.

LKU dikuatkuasakan MOTAC pada 1 Oktober 2017
bagi mengatasi isu penipuan umrah di negara ini.

Sebelum LKU, agensi pelancongan dan
pengembaraan tempatan hanya perlu mempunyai lesen pengembaraan luar negara
untuk menjalankan pakej umrah sebelum ia diperketatkan dengan pelaksanaan lesen
khas itu.

Pada sidang media sama, MATTA turut memaklumkan kos umrah dijangka naik susulan penguatkuasaan yuran kerajaan Arab Saudi berjumlah Saudi Riyal (SR) 300 yang dikenakan bermula 9 September.

Yuran kerajaan Arab Saudi itu adalah bayaran tambahan kepada kos visa umrah dan perkhidmatan berkaitan berjumlah SR200 sedia ada, yang turut dilaporkan Berita AlHijrah pada 10 September lalu.

Data terkini menunjukkan peningkatan jumlah
jemaah umrah dari Malaysia iaitu 249,000 jemaah pada tahun 1439 Hijrah kepada 278,000
jemaah umrah pada musim haji 1440 Hijrah –
AlHijrah Online


PRK: PERATUSAN KELUAR MENGUNDI RENDAH DI PULAI KERANA CUACA – PENGERUSI SPR

JOHOR BAHRU: Bilangan pengundi yang menunaikan tanggungjawab pada Pilihan Raya Kecil (PRK) Parlimen Pulai agak rendah berikutan keadaan cuaca yang tidak mengizinkan, kata Pengerusi Suruhanjaya Pilihan Raya (SPR) Tan Sri Abdul Ghani Salleh.

Abdul Ghani berkata setakat pukul 11 pagi ini, hanya 19 peratus pengundi direkodkan telah menunaikan tanggungjawab mereka untuk Parlimen Pulai, manakala di Dewan Undangan Negeri (DUN) Simpang Jeram pula 26 peratus.

Bagaimanapun, katanya proses pengundian di kedua-dua PRK itu berjalan lancar dan terkawal tanpa sebarang kejadian tidak diingini dan berharap sasaran lebih 70 peratus keluar mengundi tercapai.

“Setakat ini, kita lihat kebanyakan pengundi yang keluar mengundi adalah di saluran satu, dua dan tiga pada pagi ini. Mungkin, orang muda ambil masa sedikit dengan mengundi pada sebelah petang nanti,” katanya.

Beliau bercakap pada sidang media selepas meninjau proses pengundian di Sekolah Menengah Kebangsaan (SMK) Taman Bukit Indah, di sini hari ini.

Abdul Ghani turut menyeru pengundi yang layak agar keluar menunaikan tanggungjawab mereka, memandangkan keadaan cuaca terutama di Pulai bertambah baik dengan mendung selepas hujan lebat sekitar 9.30 pagi tadi.

Terdahulu tinjauan Bernama mendapati, biarpun hujan lebat di beberapa kawasan di Parlimen Pulai termasuk pusat mengundi SMK Taman Bukit Indah, namun dengan berpayung, pengundi tetap keluar melaksanakan tanggungjawab mereka.

Seramai 205,810 pengundi berdaftar layak menunaikan tanggungjawab mereka bagi PRK Parlimen Pulai dan DUN Simpang Jeram hari ini, dengan 165,509 pemilih merupakan mengundi bagi Parlimen Pulai, sementara DUN Simpang Jeram melibatkan 40,301 pengundi.

Terdapat sebanyak 47 pusat mengundi membabitkan 294 saluran di Parlimen Pulai, manakala DUN Simpang Jeram pula sebanyak 14 pusat mengundi dengan 68 saluran. — AlHijrah Online


LORI MUATAN TIN SARDIN TERBALIK, TRAFIK SESAK TIGA KILOMETER

IPOH: Laluan di Kilometer (km) 265.9 Lebuhraya Utara Selatan arah Selatan dari Terowong Menora ke Ipoh terhalang akibat kemalangan lori membawa muatan tin sardin yang terbalik tengah hari tadi.

PLUS Malaysia Berhad (PLUS) menerusi laman Twitter memaklumkan kejadian pada kira-kira pukul 12.43 tengah hari tadi menyebabkan semua lorong terhalang dan pengguna lebuh raya diminta menggunakan laluan alternatif.

“Trafik terhenti tiga kilometer. Semua kenderaan dari utara yang ingin ke selatan telah dilencongkan keluar ke Plaza Tol Kuala Kangsar.

“Laluan kontra kemudian diaktifkan bermula Km 267.0 hingga Km 265.1 arah utara dan trafik perlahan. Patuhi arahan papan tanda,” ciapnya.

Tinjauan Bernama di lokasi kejadian mendapati muatan tin sardin yang pecah bertaburan atas semua lorong di tempat kejadian menyebabkan jalan ditumpahi kuah berwarna merah dan kerja-kerja mengalihkan lori terbabit masih dijalankan ketika ini.

Ketua Polis Daerah Kuala Kangsar ACP Omar Bakhtiar Yaacob ketika dihubungi berkata laluan ke arah selatan ditutup sepenuhnya berikutan kemalangan melibatkan lori yang terbalik melintang di atas jalan dan akan dibuka semula selepas insiden selesai. – AlHijrah Online


NEGERI SEMBILAN UMUM SOP MASJID DAN SURAU DALAM WAKTU TERDEKAT

SEREMBAN: Kerajaan Negeri Sembilan akan mengumumkan prosedur operasi standard (SOP) masjid dan surau dalam waktu terdekat, kata Menteri Besar Datuk Seri Aminuddin Harun.

Beliau berkata pihaknya kini sedang dalam peringkat memperincikan beberapa perkara dalam SOP tersebut selain menunggu untuk perkenan Yang Dipertuan Besar Negeri Sembilan Tuanku Muhriz Almarhum Tuanku Munawir.

“Mengenai jarak saf, kami tak tahu lagi keadaannya tapi kami sediakan dua SOP, kami akan pilih yang mana satu. Kalau rapat (saf) ada caranya, bukan rapat macam dulu, kami ada cara kami… mungkin satu sejadah seorang, ia juga digunakan di negeri lain,” katanya.

Beliau berkata demikian kepada pemberita selepas menyempurnakan majlis penghargaan pesara pentadbiran kerajaan Negeri Sembilan 2021 di sebuah hotel di sini hari ini.

Pada 8 Mac lepas, Perdana Menteri Datuk Seri Ismail Sabri Yaakob dilapor mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Bagaimanapun Ismail Sabri berkata pelaksanaan dan SOP akhir untuk masjid atau surau tertakluk kepada ketetapan Pihak Berkuasa Agama Negeri masing-masing. – AlHijrah Online


17 NGO MYAQSADEFENDERS SASAR DANA RM10 JUTA BANTU PALESTIN

KUALA LUMPUR: Terkesan dengan situasi di Palestin, gabungan kerjasama badan bukan kerajaan (NGO) dikenali sebagai MyAqsaDefenders (Kumpulan Mempertahankan alAqsa Malaysia) mensasarkan kutipan dana RM10 juta untuk disalurkan kepada warga Palestin di wilayah konflik itu.

Kutipan dana itu akan digunakan untuk menyalurkan bantuan fasa kecemasan, bantuan jangka sederhana dan bantuan jangka panjang kepada warga Palestin di Gaza dan Tebing Barat yang kini diserang rejim zionis Israel.

Digerakkan 17 NGO Malaysia dipelopori anak muda dengan barisan aktivis kemanusiaan dan “influencer”, MyAqsa juga melancarkan kempen serangan siber menularkan hashtag #ShameOnIsrael dan #IsraelKoyak menjelang Syawal sebagai mengecam dan mengutuk serangan rejim Israel ke atas Al-Quds dan Gaza.

MyAqsaDefenders adalah kerjasama bersejarah yang menyaksikan 17 NGO Malaysia bekerjasama untuk menyalurkan bantuan kepada Palestin, menggerakkan kempen siber mengecam Israel dan bertekad mengemukakan pelaksanaan agihan bantuan kepada Palestin secara telus kepada umum.

“MyAqsaDefenders meyakini bahawa objektif gabungan ini tidak akan terlaksana tanpa perancangan dan pelaksanaan yang strategik, bersepadu, tersusun dan pantas. Gabungan ini komited untuk merancang dan bertindak agar terhasil impak dan kesan yang positif kepada isu yang sudah terlalu lama menjadi buah catur kuasa-kuasa besar dunia,” demikian menurut Ketua Pegawai Eksekutif Cinta Gaza Malaysia (CGM) Nadir Al-Nuri membacakan kenyataan MyAqsaDefenders hari ini.

Setakat ini, MyAqsaDefenders berjaya mengumpulkan RM2 juta melalui gabungan NGO terbabit untuk mencapai sasaran dana RM10 juta.

“Daripada jumlah itu, sebanyak RM1 juta telah pun disalurkan bagi memenuhi keperluan membaik pulih Klinik Al-Aqsa yang terjejas di samping memastikan stok ubat dan juga keperluan rawatan kecemasan sentiasa tersedia termasuk alatan seperti ventilator bergerak.

“Sebahagian daripadanya juga telah dimanfaatkan untuk bantuan kewangan segera kepada murabitin Al-Quds, bayaran kos guaman mereka yang telah ditangkap sama ada di dalam insiden Al-Aqsa atau Perkampungan Syeikh Al-Jarrah serta kafalah sara hidup penduduk Kota Lama Al-Quds,” kata Nadir Al-Nuri.

Sebanyak RM1 juta lagi diperuntukkan bagi bantuan membaik pulih infrastruktur dan rumah penduduk di Kota Lama al-Quds bertujuan memastikan penduduk terus bertahan dan mengekalkan demografi rakyat Palestin di kawasan tersebut.

Mengulas mengenai kempen siber MyAqsaDefenders, Ketua Pegawai Eksekutif Majlis Perundingan Pertubuhan Islam Malaysia (MAPIM), Dr Sani Arabi Al-Kahery berkata, kempen siber itu berjaya meningkatkan kesedaran warganet mengenai kekejaman dilakukan rejim zionis.

“Kempen ini berjaya menularkan serta memberi impak kepada Israel di Facebook, Instagram dan Twitter sehingga carian maksud perkataan ‘koyak’ turut meningkat mendadak di internet, carian google,” katanya pada sidang media sama.

Dr Sani menegaskan adalah penting untuk umat Islam menguasai media dalam usaha dunia Islam menentang naratif media barat yang bertujuan menormalisasikan penjajahan dan kekejaman Israel ke atas Palestin.

Aktivis kemanusiaan dan influencer, Heliza Helmi pula merayu rakyat Malaysia menggunakan kesempatan ketika Perintah Kawalan Pergerakan (PKP) yang berkuatkuasa sekarang untuk membantu rakyat Palestin yang ditindas, demi ummah.

Dalam sidang media sama, Presiden ABIM, Faisal Aziz turut menggesa Pertubuhan Bangsa-Bangsa Bersatu (PBB) dan Mahkamah Jenayah Antarabangsa (ICC) untuk menguatkuasakan resolusi Majlis Keselamatan PBB 2334 yang mengharamkan pendudukan rejim Israel ke atas wilayah Palestin, termasuk di Baitulmaqdis Timur.

MyAqsaDefenders tercetus ekoran insiden pencerobohan dan tindakan tidak berperikemanusiaan rejim zionis ke atas Masjidil Aqsa di Baitulmaqdis Timur yang merupakan identiti dan lambang maruah umat Islam.

Ia juga ekoran pengusiran penduduk asal Palestin dari rumah dan kediaman mereka di perkampungan Syeikh Al-Jarrah, sebelum diikuti serangan rejim Israel ke atas wilayah Gaza yang setakat ini mengorbankan 109 warga Palestin dan ratusan cedera.

MyAqsaDefenders dibentuk gabungan NGO iaitu Cinta Gaza Malaysia (CGM), Global Peace Mission (GPM) Malaysia, MAPIM Malaysia, Malaysia For Syria (MFS), Iman Care, Pertubuhan Wilayah Ummah Malaysia (One Nation), Azhar Care, Pertubuhan Dana Kita, Murtadha Dakwah Centre (MADAD), Pertubuhan Kebajikan Serantau Muslim, Cinta Syria Malaysia (CSM), MyFundAction, Philandure, Muslim Volunteer Malaysia (MVM), Angkatan Belia Islam Malaysia (ABIM), Warga Cakna dan Cakna Palestin.

Barisan influencer MyAqsaDefenders pula terdiri daripada Heliza Helmi dan Hazwani Helmi; MizzNina dan Noh Salleh – MinQalby Foundation; Faizal Tahir – iamfaithmen, Into Taqwa Malaysia; Fedtri Yahya, IM Fakhrul dan Dahlia Shazwan.

Sebarang sumbangan boleh disalurkan kepada NGO terbabit atau terus ke laman Facebook MyAqsaDefenders untuk maklumat lanjut program di Gaza dan Tebing Barat, Palestin. – AlHijrah Online/ Syed Azwan Syed Ali


#RASUAHBUSTERS DESAK LPPR LEBIH TELUS, LANJUT SIASATAN TERHADAP KETUA PESURUHJAYA SPRM

KUALA LUMPUR: Lembaga Penasihat Pencegahan Rasuah (LPPR) diminta untuk lebih telus dalam memperincikan dan melanjutkan siasatan terhadap dakwaan membabitkan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Ketua Sekretariat #RasuahBusters, Nurhayati Nordin berkata walaupun LPPR telah tampil memperjelaskan kemelut kepimpinan tertinggi SPRM, ia sebenarnya mendedahkan jawapan yang mengundang lebih banyak persoalan kepada rakyat.

“Kelemahan siasatan LPPR telah menimbulkan persepsi bahawa SPRM gagal berfungsi secara bebas.

“#RasuahBusters menegaskan bahawa kontroversi peribadi tersebut langsung tidak menyumbang kepada pemulihan institusi yang reputasinya sedang begitu teruk terjejas akibat salah laku para pegawainya pada waktu ini,” katanya dalam kenyataan.

Azam sebelum ini didakwa memiliki lebih RM4 juta saham dan waran dalam dua syarikat tersenarai sewaktu menjadi Pengarah Siasatan SPRM antara tahun 2015 dan 2016.

Pada Rabu lalu, Pengerusi LPPR, Tan Sri Abu Zahar Ujang dalam sidang media khas menyatakan LPPR yang juga satu daripada lima badan pemantau bebas SPRM, mendapati mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Ujarnya, LPPR dalam mesyuarat khas pada 24 November lalu telah mendapatkan penjelasan Azam dan Ketua Pesuruhjaya SPRM itu memaklumkan bahawa akaun sahamnya digunakan oleh adiknya, Nasir Baki untuk membuat urus niaga dan beliau tiada kepentingan ke atas saham-saham yang dibeli tersebut. — AlHijrah Online


ARAB SAUDI WAJIBKAN AMBIL VAKSIN COVID-19 BAGI MENUNAIKAN IBADAH HAJI

RIYADH: Kerajaan Arab Saudi menetapkan bakal jemaah haji wajib mengambil suntikan vaksin COVID-19.

Lapor Reuters, Menteri Kesihatan Arab Saudi, Dr Tawfiq Al-Rabiah berkata ini merupakan antara syarat utama yang akan dikenakan kepada jemaah haji bagi mencegah penularan COVID-19.

“Vaksin COVID-19 adalah wajib kepada sesiapa sahaja yang mahu menunaikan ibadah haji dan ia akan menjadi salah satu syarat utama haji,” katanya.

Bagaimanapun, Rabiah tidak mengesahkan sama ada jemaah dari luar Arab Saudi dibenarkan untuk menunaikan ibadah haji.

Sebelum ini, Kerajaan Arab Saudi mengurangkan jumlah jemaah haji kepada 1,000 orang bagi mengelak penularan jangkitan COVID-19.

Negara tersebut telah memulakan program vaksinasi COVID-19 pada 17 Disember lalu, yang melibatkan vaksin keluaran Moderna, Pfizer serta AstraZeneca.—AlHijrah Online


PASANGAN ORANG ASLI LARIKAN DIRI, ELAK JALANI SARINGAN COVID-19 DITEMUI

KOTA BHARU: Sepasang suami isteri Orang Asli ditemui semalam selepas melarikan diri daripada menjalani ujian saringan COVID-19 di Hospital Sultan Ismail Petra (HSIP) Kuala Krai, pada 4 Februari lalu.

Menurut Ketua Polis Kelantan Datuk Shafien Mamat, anggotanya dari Balai Polis Laloh menerima maklumat daripada pihak Jabatan Kemajuan Orang Asli (JAKOA) berkaitan pasangan tersebut.

Susulan daripada maklumat tersebut, sepasukan anggota berjaya menjumpai pasangan tersebut di sebuah pondok sekitar Sungai Sam, Gua Musang kira-kira jam 5.30 petang.

“Pasangan Orang Asli itu beri kerjasama yang baik kepada pihak polis dan Kementerian Kesihatan (KKM) untuk dibawa ke HSIP bagi menjalani ujian saringan COVID-19 seterusnya menjalani kuarantin sehingga keputusan diperoleh,” katanya dalam kenyataan, hari ini.

Terdahulu, pasangan yang berasal dari Pos Tohoi, Gua Musang itu perlu melakukan ujian saringan susulan anak perempuan mereka yang berusia 25 hari disahkan positif COVID-19.—AlHijrah Online


Israel mahu tukar Bab Al-Rahma kepada kuil yahudi

BAITULMAQDIS, 6 Mac – Pertubuhan Rumah Ibadat Yahudi semalam menyeru supaya Bab Al-Rahma dirampas kembali  untuk dijadikan kuil yahudi, lapor Al-Quds Foundation yang memetik agensi berita Arab48.

Menurut laman berita agensi
tersebut, pertubuhan itu juga menyeru supaya ditubuhkan badan pengurusan yahudi
di salah satu pintu masuk masjid Al-Aqsa.

Seruan itu dilakukan selepas
penduduk Palestin kembali memasuki kawasan Bab Al-Rahma di masjid Al-Aqsa dan
menunaikan solat di sana untuk kali pertama setelah lebih 15 tahun ia ditutup
oleh pihak Israel.

Menurut Arab48, Pertubuhan Rumah
Ibadat Yahudi menekankan pentingnya mengambil langkah-langkah bagi merubah
identiti masjid Al-Aqsa agar mereka dapat  memastikan masyarakat yahudi sentiasa berada di
sana dan menyanggah dakwaan pemilikan umat Islam ke atas tempat suci tersebut seterusnya
menegakkan kedaulatan ‘negara’ Israel ke atas masjid Al-Aqsa .

Bagi tujuan jahat di atas, Israel
akan kerahkan para yahudi untuk menceroboh masjid Al-Aqsa pada hari Khamis
dalam usaha untuk memasuki Bab Al-Rahma dan merampasnya daripada umat Islam.


LELAKI TIKAM WANITA DI KEDAI DOBI LAYAN DIRI DIBERKAS

KUALA TERENGGANU: Lelaki yang disyaki menikam seorang wanita dengan menggunakan senjata tajam dipercayai gunting di kedai dobi layan diri di Kuala Nerus pada Sabtu lepas, berjaya diberkas polis semalam.

Timbalan Ketua Polis Daerah Kuala Terengganu Supt Wan Mohd Zaki Wan Ismail berkata suspek yang juga seorang penganggur berusia 25 tahun itu ditahan di Kampung Mengabang Telipot, sekitar 3.30 petang semalam.

Katanya suspek kini direman selama empat hari bermula hari ini bagi membolehkan siasatan dijalankan mengikut Seksyen 324 Kanun Keseksaan dan Seksyen 393 akta sama.

“Melalui siasatan awal kedua-dua mereka tidak mengenali antara satu sama lain dan mangsa yang berusia 31 tahun dilaporkan sedang menerima rawatan di Hospital Sultanah Nur Zahirah serta berada dalam keadaan stabil,” katanya ketika dihubungi.

Dilapor pada Sabtu lepas seorang wanita ditikam di belakang badannya oleh seorang lelaki menggunakan senjata tajam dipercayai gunting, di dalam sebuah kedai dobi layan diri berhampiran Kem Batalion 18 Rejimen Askar Melayu Diraja (RAMD) di Seberang Takir dekat Kuala Nerus.

Turut tular di media sosial, video rakaman kejadian tersebut melalui litar tertutup (CCTV) di premis berkenaan yang memaparkan suspek meluru masuk lalu menikam mangsa sebelum melarikan diri.–AlHijrah Online


HISHAMMUDDIN TETAP TOLAK KERJASAMA DENGAN PH, RELA DIPECAT

KUALA LUMPUR: Bendahari Agung Barisan Nasional (BN) Datuk Seri Hishammuddin Tun Hussein kekal dengan pendiriannya menolak kerjasama dengan Pakatan Harapan (PH).

“Seperti saya tegaskan kelmarin dan sebelum ini lagi – tetap menolak kerjasama dengan Pakatan Harapan.

“Saya rela dipecat oleh parti namun tidak akan sesekali mengubah pendirian teguh ini. No Anwar, No DAP – pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya menerusi catatan di Facebook.

Hishammuddin yang berjaya mempertahankan kerusi Parlimen Sembrong  menerusi catatan di laman sosial Facebooknya semalam menyatakan pendiriannya untuk tidak bekerjasama dengan PH.

Hari ini Pengerusi BN yang juga Presiden UMNO Datuk Seri Dr Ahmad Zahid Hamidi dilapor berkata kenyataan mana-mana gabungan yang memasukkan BN bersama mereka bagi menubuhkan kerajaan adalah tidak benar.

Keputusan Pilihan Raya Umum ke-15 (PRU15) pada Sabtu menyaksikan tiada parti dapat membentuk Kerajaan Persekutuan dengan PH memperoleh 82 kerusi Parlimen, Perikatan Nasional (73), BN (30), Gabungan Parti Sarawak (22), Gabungan Rakyat Sabah (enam) dan Parti Warisan (tiga).

Selain itu, masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan ialah 112 kerusi. – AlHijrah Online


NEW YORK DIISYTIHARKAN DARURAT

NEW YORK: Gabenor New York semalam mengisytiharkan darurat kecemasan selepas wabak koronavirus mencecah 76 kes di bandar metropolitan itu, lapor agensi berita Anadolu.

Andrew Cuomo mengumumkan keputusan itu selepas kes jangkitan meningkat dua kali ganda dalam tempoh 24 jam lalu.

New York setakat ini mencatat 76 kes COVID-19 daripada keseluruhan 377 kes direkodkan di Amerika Syarikat.

Jumlah mangsa yang mati meningkat kepada 17 orang selepas dua lagi kes kematian dicatatkan di Florida dengan strain baharu koronavirus dikesan pada 21 orang di atas kapal cruise di California.

Pertama kali dikesan di Wuhan, China Disember lalu, koronavirus kini menular di lebih 80 negara.

Menurut Pertubuhan Kesihatan Sedunia (WHO), jumlah kematian global kini mencecah 3,500 mangsa dan hampir 100,000 kes jangkitan koronavirus dikesan.

WHO, yang awalnya mengisytiharkan penularan wabak koronavirus itu sebagai kecemasan global, meningkatkan tahap amaran global kepada “amat tinggi”. — Terjemahan AlHijrah Online


ANTARA ANALISIS, USTAZ REALITI & KEBEBASAN MEDIA

Malam Rabu lalu, industri media dikejutkan dengan sesuatu yang berani dan segar apabila TV AlHijrah melalui program bual bicara Analisis mengupas topik kontroversi “Ustaz Segera: Jejas Institusi Ilmu Islam?”

Ia susulan kontroversi yang terpalit kepada pendakwah-dakwah yang dilahirkan dari program realiti TV sejak akhir-akhir ini.

Dari kisah rumah tangga menceraikan isteri sedang mengandung yang menimbulkan kecaman ramai hinggalah kepada kisah bertemu jodoh di depan Kaabah yang menjadi bahan bualan netizen, khususnya di media sosial.

Soal perbuatan itu perkara khilaf adalah menjadi resam manusia biasa, pun begitu bagaimana pula jika kontroversi itu sesuatu yang sengaja dilakukan untuk meraih populariti?

Jadi ada apa dengan program “hardtalk” Analisis yang dihoskan Syafinaz Yunus ini sehingga ia mendapat perhatian ramai?

Petang Rabu lalu, Syafinaz yang juga penerbit program bual bicara itu pada sidang media sebelum siaran langsung Analisis pada sebelah malam, memberitahu beliau terkejut apabila tajuk itu diluluskan pihak pengurusan.

“Tim produksi kemukakan dua tajuk iaitu Uighur dan ustaz segera. Saya memang tak sangka topik ini diluluskan sebab ia agak sensitif kerana libatkan kelompok agamawan,” kata Syafinaz dalam sidang media itu.

Pun begitu, ibu kepada seorang anak lelaki itu bersyukur pihak pengurusan meluluskan topik yang agak panas itu sejajar peranan TV AlHijrah sebagai “TV Islam yang patut champion isu-isu sebegini”.

Analisis yang ke udara setiap Rabu jam 9 malam adalah program flagship sejak 2016 yang bermula dengan slot berdurasi lima minit dalam Berita AlHijrah.

Apa yang membezakan Analisis dengan program bual bicara lain ialah formatnya yang menampikan dua pandangan berbeza dalam satu platform, sekali gus menjadikannya program yang berani menjuarakan isu semasa dan isu yang dianggap taboo oleh masyarakat.

Antara topik Analisis yang pernah tular adalah isu Vaksin: Perlindungan Atau Kemudaratan? Doula: Peneman Ibu Atau Pengganti Doktor? dan Program Subsidi Petrol RM30 Sebulan.

“TV Islam perlu mendepani isu masyarakat. Kita akan kupas (apa jua topik) asalkan ia tidak libatkan isu politik ekstrim.

“Roh Analisis memang kena ada pandangan pro dan kontra,” kata Ketua Pegawai Eksekutif TV AlHijrah, Namanzee Harris pada sidang media sama.

Ternyata keputusan TV AlHijrah untuk mengetengahkan isu kontroversi ustaz realiti satu keputusan tepat apabila rating, jumlah tontonan dan engagement program Analisis naik mencanak dengan jumlah tontonan siaran langsung 1,300 pelayar melalui Facebook Live.

Rata-rata penonton Analisis memuji tindakan TV AlHijrah menampilkan tiga panel dengan latar pandangan berbeza dalam isu kontroversi pendakwah realiti iaitu bekas murabbi program realiti dakwah, Zulkefli Hamat; bekas pengacara program realiti dakwah, Prof Dr Mohd Ridhuan Tee Abdullah dan bekas peserta program realiti dakwah, Mohd Zainudin Mohamed Zaini atau lebih dikenali dengan panggilan PU Yeop.

Ridhuan Tee dalam hujahnya menegaskan pendakwah selebriti perlu menjaga adab dan perbuatan supaya tidak menjejaskan imej institusi Islam.

Pendakwah, menurut Ridhuan Tee, mempunyai tanggungjawab besar dan tidak seharusnya tenggelam dalam dunia glamour atau sengaja mengejar populariti yang boleh menjejaskan pandangan umum kepada agama.

“Prestasi mereka selepas menyertai program realiti ini bagi saya agak seimbang kerana ramai yang menjadi pendakwah hebat. Ada juga yang tenggelam dan ada juga menonjol kerana kontroversi yang dia buat sendiri. Sebagai ustaz anda kena jaga penampilan, jangan cerai isteri ketika mengandung… kalau nak cerai sangat buat diam-diam, jangan hebohkan,” katanya dalam nada sinis.

Hal sama turut dipersetujui Zulkefli supaya pendakwah terbabit tidak menceritakan urusan dalam keluarga kepada umum bagi mengelakkan fitnah.

Bagaimanapun, beliau turut meminta masyarakat supaya mengambil sikap “tabayyun” atau selidik dahulu dalam satu perkara.

Janganlah kita bertindak “mengacau nila” bagi mengelakkan susu sebelanga tercemar, demikian kata Zulkefli yang turut disokong PU Yeop.

PU Yeop pula meminta semua pihak menutup keaiban orang lain kerana ia sejajar dengan tuntutan agama.

Bagaimanapun, beliau bersetuju bahawa setiap pendakwah perlu menjaga akhlak kerana agamawan sepatutnya menjadi contoh masyarakat.

“Setiap perbuatan orang tengok…,” katanya menjelaskan adab dan akhlak juga perkara penting sejajar dengan ilmu diperoleh.

Berbalik kepada Analisis, penulis berpandangan, tidak keterlaluan jika dinyatakan di sini bahawa kejayaannya meraih perhatian rakyat dan mendepani isu-isu sensitif melambangkan keterbukaan kerajaan dalam kebebasan media.

Sebagai pengamal media sejak 16 tahun lalu, penulis yakin tim produksi Analisis diketuai Syafinaz menghargai ruang diberikan secara bertanggungjawab.

Apatah lagi, Syafinaz menjadikan tiga perkara sebagai rujukan dalam penetapan tajuk yang akan dibincangkan.

“Pertama, apa Allah kata; kedua, apa rujukan ilmu dan ketiga, rujukan maqasid syariah yang menjaga agama, nyawa, akal, harta dan keturunan,” kata Syafinaz.

Apa yang lebih penting, program Analisis bukan hanya untuk mengejar rating tapi menyuarakan pandangan rakyat. Media bukan hanya tentang laporan seimbang, tapi melaporkan perkara yang hak dan benar.

Sepertimana dinyatakan Syafinaz dalam sidang media Rabu lalu, “dalam era ini, rakyat tak mahu disuap isu atau kita mengajar mereka”. – AlHijrah Online

Penulis adalah Editor Berita & Penerbit AlHijrah Media Corporation.


34,643 PERMOHONAN FSA2 LAYAK DENGAN JUMLAH RM722 JUTA SETAKAT 14 APRIL

KUALA LUMPUR: Sebanyak 74,392 permohonan telah diterima di bawah Fasiliti Sokongan Akaun 2 (FSA2) setakat 14 April 2023, dengan 34,643 daripadanya adalah permohonan yang layak dengan jumlah RM722 juta, menurut Kumpulan Wang Simpanan Pekerja (KWSP).

Ketua Pegawai Eksekutif, Datuk Seri Amir Hamzah Azizan berkata KWSP menjangkakan jumlah permohonan FSA2 akan terus meningkat, lebih-lebih lagi setelah Bank Simpanan Nasional (BSN) melancarkan BSN MyRinggit Insan-i pada Sabtu.

“Kami berbesar hati kerana MBSB Bank dan BSN menyokong FSA2, yang kami percaya akan membantu ahli yang mempunyai isu kecairan tunai untuk mendapatkan pembiayaan peribadi tanpa impak yang serius terhadap simpanan persaraan mereka,” katanya dalam kenyataan pada Sabtu.

Beliau juga mengakui terdapat kekeliruan dalam kalangan sebilangan ahli KWSP berhubung keperluan pembayaran balik bulanan pembiayaan peribadi ini.

Fasiliti ini disasarkan kepada ahli KWSP yang mempunyai simpanan dalam Akaun 2 dan disokong oleh pendapatan yang berpatutan untuk memastikan mereka mampu membiayai pembiayaan peribadi tersebut dan komited kepada pembayaran balik bulanan tanpa menjejaskan kecukupan dan jaminan pendapatan persaraan mereka, katanya.

“Perlu diingatkan bahawa bayaran balik bulanan adalah perlu untuk memastikan pinjaman dibayar tepat pada masanya,” katanya.

Menurut KWSP, jumlah kelayakan untuk pembiayaan peribadi ini adalah berdasarkan jumlah simpanan dalam Akaun 2, dengan jumlah pembiayaan minimum sebanyak RM3,000 dan maksimum RM50,000.

Ahli boleh membuat permohonan pembiayaan peribadi secara dalam talian melalui MBSB Bank atau BSN, dan setelah diluluskan, ahli boleh mengemukakan permohonan awal bagi Pengeluaran Bersyarat Umur 50 Tahun atau 55 Tahun kepada KWSP berdasarkan jumlah pembiayaan yang diluluskan.

“Di bawah Fasa 1, ahli yang layak berumur 40 tahun ke atas boleh memohon, tertakluk kepada terma dan syarat yang ditetapkan oleh pihak bank.

“Amaun pengeluaran yang tertakluk kepada jumlah dalam Pengeluaran Bersyarat Umur 50 Tahun atau 55 Tahun akan dibuat ke akaun bank ahli apabila ahli mencapai umur antara 50 hingga 55 tahun mengikut pilihan umur pengeluaran ahli,” tambah dana persaraan itu.

KWSP memaklumkan permohonan akan dibuka selama setahun, membolehkan ahli KWSP mempunyai masa yang mencukupi untuk membuat permohonan awal bagi Pengeluaran Bersyarat Umur 50 Tahun atau Umur 55 Tahun.

Selain itu, soalan lazim berkaitan fasiliti ini juga terdapat di laman web untuk rujukan ahli.

KWSP juga menyarankan ahli untuk mendaftar atau mengemas kini nombor telefon bimbit mereka melalui Self-Service Terminal (SST) yang terdapat di mana-mana cawangan KWSP bagi tujuan penerimaan Kos Pengesahan Transaksi (TAC) untuk pengesahan identiti ketika membuat transaksi.


MADAD RANCANG WUJUDKAN AKADEMI SILAT

SUNGAI PETANG: Murtadha Dakwah Centre (MADAD) merancang untuk mewujudkan akademi silat tidak lama lagi yang bertujuan memartabatkan lagi seni mempertahankan diri orang melayu itu.

Pengarah Urusannya, Mohammad Yaakub Yusra Mohd Yusof berkata penubuhan akademi itu juga bagi melahirkan generasi berdisplin, cergas dan berkemahiran sosial.

“Jasad tubuh yang kuat perlu ada dalam diri orang Muslim untuk memperjuangkan agama Islam seperti berdakwah, beribadah dan macam-macam lagi.

“Oleh itu amat penting untuk umat Islam menjaga kesihatan melalui permakanan dan aktiviti-aktiviti yang sihat seperti seni mempertahankan diri,” katanya.

MADAD pada Jumaat lalu menghimpunkan pencinta seni silat melalui program MADAD Sunnah Fest yang diadakan di Sungai Petani.

Himpunan itu turut menampilkan Juara Dunia dan Pesilat Negara Mohd Al Jufferi Jamari serta aktivis Yusuf Azmi.

Penganjuran himpunan itu sebahagian dari usaha MADAD untuk menarik minat golongan muda menyertai seni bela diri silat.

Program terbabit turut diselitkan dengan ceramah motivasi menyemai perasaan cinta terhadap bangsa, agama, dan negara selari dengan tuntutan dalam Islam.

Bersempena MADAD Sunnah Fest, turut dianjurkan Pertandingan Memanah Terbuka MADAD yang disertai lebih 500 peserta.

Seramai 10 peserta terbaik pertandingan memanah itu ditawarkan biasiswa penuh untuk belajar di Maahad Integrasi MADAD dan dilatih di Akademi Memanah MADAD agar mampu menjadi atlet profesional satu hari nanti.

Komitmen MADAD terhadap sukan sunah dapat dilihat melalui pembangunan Murtadha Dakwah Centre iaitu sebuah pusat komuniti Islam yang dilengkapi masjid dan hub sukan sunah.

Selain itu Murtadha Dakwah Centre turut mempunyai rumah warga emas, pusat tahfiz integrasi, kapsul hotel, stadium e-sports, serta penyediaan khidmat pengurusan jenazah yang dilakukan secara percuma.


DAGING GUNA LOGO HALAL PALSU, JAINJ MESYUARAT ISNIN

SENAI: Kerajaan menerusi Jabatan Agama Islam Negeri Johor (JAINJ) akan mengadakan mesyuarat khas pada Isnin depan berhubung isu kartel daging yang menggunakan logo halal yang palsu untuk dibawa masuk ke dalam pasaran tempatan.

Pengerusi Jawatankuasa Hal Ehwal Agama, Tosrin Jarvanthi berkata, mesyuarat itu untuk memastikan kejadian berkenaan tidak berulang lagi.

Sejurus itu, Majlis Agama Islam Negeri Johor (MAINJ) menekankan tentang isu berkenaan kerana ia merupakan perkara sensitif buat masyarakat Islam di negara ini.

“Kita akan membincangkan bagaimana langkah seterusnya untuk memastikan kartel daging ini tidak mudah dibolosi atau tidak mudah masuk ke negara,” katanya.

Dalam pada itu, Tosrin memberitahu pihaknya juga sedang merangka satu aplikasi direktori halal untuk memudahkan pengguna Islam serta bukan Islam bagi mendapatkan maklumat yang berkaitan.

Pada Rabu lalu, Jabatan Perkhidmatan Kuarantin dan Pemeriksaan Malaysia (MAQIS) telah mengetuai serbuan yang melibatkan sebuagh syarikat yang menyeludup daging sejuk beku dengan membungkus semula daging dengan menggunakan logo halal yang palsu.

Berdasarkan siasatan awal MAQIS, sumber daging sejuk beku yang diseludup masuk itu dari negara Brazil, China, Ukraine dan Argentina.–AlHijrah Online